MALTA DEBATES TAL-KAMRA TAD-DEPUTATI (Rapport Ufficjali u Rivedut) ID-DISA' PARLAMENT Seduta Nru. 397 It-Tlieta, 17 ta' Ottubru, 2000 Stampat fl-Ufficcju ta' l-Iskrivan Kamra tad-Deputati MALTA Prezz Lm1 ID-DISA' PARLAMENT Seduta Nru. 397

It-Tlieta, 17 ta' Ottubru, 2000

Il-Kamra tad-Deputati ltaqgħet fil-Kamra tal-Parlament, il-Palazz, il-Belt Valletta, fid-6.10 p.m.

Talba

SEDUTA NRU.

It-Tlieta, 17 ta' Ottubru, 2000

WERREJ MINUTI 586

KUNSENS GĦAL ATTI 586

MISTOQSIJIET - TWEĠIBIET ORALI 586

TQEGĦID TA' KARTI 592

ORDNIJIET TAL-ĠURNATA

ABBOZZ TA' LIĠI DWAR IL-KONSERVAZZJONI U L-AMMINISTRAZZJONI

TAS-SAJD (IT-TIENI QARI)

FISHERIES CONSERVATION AND MANAGEMENT BILL (SECOND READING) 593

MISTOQSIJIET GĦAL TWEĠIBIET ORALI MWIEĠBA BIL-MIKTUB 606

MINUTI

Il-Minuti tas-Seduta Nru. 396 li saret fis-17 ta' Ottubru, 2000 ġew konfermati.

KUNSENS GĦAL ATTI

MR SPEAKER (Onor. Anton Tabone): Nixtieq ninforma lill-Kamra li l- President ta' Malta għoġbu jagħti l-kunsens tiegħu għal:

Att Nru XXVI ta' l-2000 - Att ta' l-2000 li jemenda l-Att dwar l- Affarijiet tal-Konsumatur.

MISTOQSIJIET - TWEĠIBIET ORALI

SAĦĦA PUBBLIKA - TRANSFERS

L-ONOR.

CARMELO ABELA (f'isem l-Onor.

Joseph Cuschieri) staqsa lill- Ministru tas-Saħħa: Jista' l-Ministru jgħid kemm trasferimenti ngħataw mill- 5 ta' Jannar sal-10 ta' Settembru, 2000 lill-ħaddiema tad-dipartiment tas- sanita'?

Jista' jagħti r-raġuni għaliex saru dawn it-trasferimenti?

Jista' jgħid hemmx il-ħsieb li jsiru aktar trasferimenti fil-futur qarib?

ONOR.

LOUIS DEGUARA (Ministru tas-Saħħa): Jekk l-Onor.

Interpellant qed jirriferi għad-dipartiment tas-saħħa pubblika, jien informat li mill-5 ta' Jannar sal-10 ta' Settembru, 2000 ingħataw 27 trasferiment, li tmienja minnhom intalbu mill-impjegati stess.

Il-bqija saru u jibqgħu isiru skond l-esiġenzi tas-servizz.

MR SPEAKER: L-Onor.

Abela, domanda supplimentari.

ONOR.

CARMELO ABELA: Il-Ministru jirriżultalu li saru xi complaints minħabba li l-ispetturi tas-sanita' ntalbu jagħmlu xi spezzjoni u dawn ma ħadux passi?

X'tibdil qed iħejji d-dipartiment biex is-sistema titħaddem aħjar?

Hemm il-ħsieb li dan id-dipartiment jiġi msaħħaħ b'riżorsi umani addizzjonali?

MR SPEAKER: Il-Ministru.

ONOR.

LOUIS DEGUARA: Ċertament dan id-dipartiment qiegħed jiġi msaħħaħ.

Fil-fatt b'risposta għal mistoqsija parlamentari li saritli l-ġimgħa li għaddiet, semmejt it-tisħiħ ta' ħaddiema speċjalizzati fid-dipartiment tas- saħħa pubblika u dan biex proprju nkunu nistgħu naqdu l-funzjonijiet aħjar.

Mr Speaker, il-complaints li jkollu dan id-dipartiment ġejjin mill-fatt li n-nies jaħsbu li l-ispetturi sanitarji għandhom xi poter eżekuttiv.

Għalkemm ħafna drabi dawn imorru jinvestigaw u jagħmlu t-testijiet meħtieġa - ngħidu aħna f'każ li xi ħadd iħammeġ barra u jitfa' l-ilma quddiem ħaddieħor, jew ikun hemm leakage fid-drenaġġ u jkun hemm suspett li qed imur fil-bir ta' xi ħadd - in-nies jistennewhom jeħdu passi dixxiplinarji wkoll.

Meta l-ispettur sanitarju jkun wissa lil min ikun għamel il- kontravenzjoni biex jirranġa s-sitwazzjoni u dan jibqa' ma jeħux il-passi meħtieġa, l-ispettur għandu r-responsabbilta' li jinforma lill-pulizija biex jieħdu l-passi huma.

L-ispettur daqshekk għandu ġurisdizzjoni.

Imbagħad, peress li l-proċeduri jistgħu jieħdu ċertu tul ta' żmien u kultant trid tistenna sakemm jidhru quddiem il-qorti, jista' dak li jkun jaħseb li l-ispettur ma jkunx ta kas ta' dak il-complaint.

KARTA TA' L-IDENTITA' - ĦADDIEMA ĠODDA

L-ONOR.

CARMELO ABELA (f'isem l-Onor.

Joseph Cucshieri) staqsa lill- Ministru ta' l-Intern: Jista' l-Ministru jgħid kemm ħaddiema ġodda ġew impjegati mad-dipartiment tal-karta ta' l-identita' mill-5 ta' Jannar sal- 10 ta' Settembru 2000?

Jekk fl-affermattiv, jista' jgħid meta ħarġu l- applikazzjonijiet għal dawn l-impjiegi?

Jekk jirriżulta li ġew impjegati ħaddiema mingħajr sejħa għal applikazzjonijiet, jista' l-Ministru jgħid kemm dawk impjegati kien ilhom li applikaw għall-imsemmi mpjieg?

U jekk jirriżulta li lanqas biss kienu applikaw, jista' jgħid xi kriterji ntużaw biex dawn ingħataw l-impjieg in kwestjoni?

ONOR.

TONIO BORG (Ministru ta' l-Intern): Ninsab informat illi fil- perijodu speċifikat mill-Onor.

Interpellant ma kienx hemm impjiegi ġodda fl- uffiċċju tal-karta ta` l-identita` fid-depot tal-pulizija.

AMBULANZI - TRANSFERS

L-ONOR.

CARMELO ABELA (f'isem l-Onor.

Joseph Cushieri) staqsa lill- Ministru tas-Saħħa: Jista' l-Ministru jgħid kemm trasferimenti ngħataw mill- 5 ta' Jannar sal-10 ta' Settembru, 2000 lill-ħaddiema tad-dipartiment ta' l- ambulanzi?

Jista' jagħti r-raġuni għaliex saru dawn it-trasferimenti?

Jista' jgħid jekk hux il-ħsieb li jsiru aktar trasferimenti fil-futur qarib?

ONOR.

LOUIS DEGUARA: Mill-5 ta` Jannar sal-10 ta` Settembru, 2000 ma ngħatawx trasferimenti lill-ħaddiema tad-dipartiment ta` l-ambulanzi.

MR SPEAKER: L-Onor.

Abela, domanda supplimentari.

ONOR.

CARMELO ABELA: Mr Speaker, jista' jkun li hemm overlapping f'dak li għandu x'jaqsam ma' responsabbiltajiet bejn uffiċjali sanitarji fid- dipartiment u uffiċjali ta' l-awtorita' tas-saħħa u sigurta' fuq il-post tax-xogħol?

X'qed isir biex wieħed jinkwadra aħjar is-sitwazzjoni vis-a- vis dawn iż-żewġ istituzzjonijiet?

MR SPEAKER: Il-Ministru.

ONOR.

LOUIS DEGUARA: F'dak li għandu x'jaqsam ma' regolamenti li jħarsu lill-ħaddiema minn xi periklu fuq il-post tax-xogħol - hawn mhux qed nitkellmu fuq periklu ta' mard imma perikli pjuttost fiżiċi - id-diviżjoni tas-saħħa għandha rappreżentant fuq l-awtorita', pero' m'hijiex direttament involuta f'dak li għandu x'jaqsam ma' periklu fiżiku.

Fir-rigward ta' mard jew xi ħaġa oħra, id-diviżjoni tas-saħħa xorta għandha l-obbligu tal- ħarsien tas-saħħa tal-poplu kollu.

INDAFA PUBBLIKA - ĦADDIEMA ĠODDA

L-ONOR.

CARMELO ABELA (f'isem l-Onor.

Joseph Cuschieri) staqsa lill- Ministru għall-Ambjent: Jista' l-Ministru jgħid kemm ħaddiema ġodda ġew impjegati mad-dipartiment ta' l-indafa pubblika mill-5 ta' Jannar sal-10 ta' Settembru 2000?

Jekk jirriżulta li ħaddiema ġew impjegati mingħajr sejħa għal applikazzjonijiet, jista' l-Ministru jgħid kemm dawk impjegati kien ilhom li applikaw għall-imsemmi mpjieg?

ONOR.

FRANCIS ZAMMIT DIMECH (Ministru għall-Ambjent): Ninsab informat li fil-perijodu imsemmi ma kien hemm l-ebda mpjieg ta' ħaddiema ġodda fid- dipartiment ta' l-indafa pubblika.

KULTURA - TRANSFERS

L-ONOR.

CARMELO ABELA (f'isem l-Onor.

Joseph Cuschieri) staqsa lill- Ministru ta' l-Edukazzjoni: Jista' l-Ministru jgħid kemm trasferimenti ngħataw mill-5 ta' Jannar sal-10 ta' Settembru, 2000 lill-ħaddiema tad- dipartiment tal-kultura?

Jista' jagħti r-raġuni għaliex saru dawn it- trasferimenti?

Jista' jgħid jekk hemmx il-ħsieb li jsiru aktar trasferimenti fil-futur qarib?

ONOR.

LOUIS GALEA (Ministru ta' l-Edukazzjoni): L-informazzjoni mitluba qed titpoġġa fuq il-Mejda tal-Kamra.

MUŻEWIJIET - TRANSFERS

L-ONOR.

CARMELO ABELA (f'isem l-Onor.

Joseph Cuschieri) staqsa lill- Ministru ta' l-Edukazzjoni: Jista' l-Ministru jgħid kemm trasferimenti ngħataw mill-5 ta' Jannar sal-10 ta' Settembru, 2000 lill-ħaddiema tad- dipartiment tal-mużewijiet?

ONOR.

LOUIS GALEA : Informat li bejn il-5 ta' Jannar u l-10 ta' Settembru 2000 ingħata trasferiment wieħed fuq talba ta' l-istess persuna ttrasferita.

Ma hemm l-ebda ħsieb li jsiru aktar trasferimenti fil-futur qrib?

KAĊĊATURI - EZAMIJIET

L-ONOR.

CARMELO ABELA (f'isem l-Onor.

Noel Farrugia) staqsa lill- Ministru għall-Ambjent: Jista' l-Ministru jgħid kemm kien in-numru ta' eżamijiet li saru għall-kaċċaturi u nassaba matul din is-sena?

ONOR.

FRANCIS ZAMMIT DIMECH: Ninsab informat li n-numru ta' applikazzjonijiet li gew ipproċessati din is-sena sas-6 ta' Ottubru, 2000 huwa ta' 579.

Dan in-numru ma jirrifflettix in-numru ta' eżamijiet għaliex kull applikant jista' jerġa' jersaq għall-eżami jekk ma jkunx għadda.

KAĊĊATURI - ĦLASIJIET

L-ONOR.

CARMELO ABELA (f'isem l-Onor.

Noel Farrugia) staqsa lill- Ministru għall-Ambjent: Kemm fil-fatt huma n-numru ta' kaċċaturi u nassaba li matul dawn l-aħħar snin għamlu l-eżami u x'kienu l-ħlasijiet li saru għal dawn l-eżamijiet?

ONOR.

FRANCIS ZAMMIT DIMECH: Ninsab informat li n-numru ta' applikazzjonijiet għal-liċenzji tal-kaċċa u nsib ipproċessati mid- dipartiment għall-ħarsien ta' l-ambjent mill-1996 l'hawn kien kif gej:

|SENA |NUMRU TA' | | |APPLIKANTI | |1996 | 592 | |1997 | 1176 | |1998 | 625 | |1999 | 607 |

Ma kien hemm l-ebda ħlas li sar lid-dipartiment biex isiru dawn l- eżamijiet.

MR SPEAKER: L-Onor.

Carmelo Abela, domanda supplimentari.

ONOR.

CARMELO ABELA: Mr Speaker, allura minn dak li għadu kif wieġeb il- Ministru għandi nifhem li għal dawn l-applikazzjonijiet ma jkunx hemm ħlas, jew forsi l-ħlas isir lil xi dipartiment ieħor?

MR SPEAKER: Il-Ministru.

ONOR.

FRANCIS ZAMMIT DIMECH: Safejn jien informat dawn ma jħallsu lil ebda dipartiment, imma jħallsu t-tariffa tal-liċenzja lill-pulizija.

UE - PRODUZZJONI TAL-ĦALIB - DEROGA

L-ONOR.

CARMELO ABELA (f'isem l-Onor.

Noel Farrugia) staqsa lill- Ministru għall-Agrikoltura u Sajd: B'riferenza għal mistoqsija parlamentari nru.

19576, jista' l-Ministru jpoġġi fuq il-Mejda tal-Kamra d- deroga li l-UE tat jew għamlet mal-Fillandja għar-rigward ta' l-industrija tal-ħalib, xi ħaġa li l-Ministru għamel riferenza għaliha fit-tweġiba tiegħu f'seduta nru.

ONOR.

NINU ZAMMIT (Ministru għall-Agrikoltura u Sajd): Id-dettalji kollha ta' fejn din id-deroga ġiet pubblikata tajthom fir-risposta għad- domanda parlamentari nru.

Għaldaqstant ma narax il-bżonn li npoġġi materja diġa' ppubblikata fuq il-Mejda tal-Kamra.

TUNA FARMING - ESPORTAZJONI

L-ONOR.

CARMELO ABELA (f'isem l-Onor.

Noel Farrugia) staqsa lill- Ministru għall-Agrikoltura u Sajd: Meta mistenni li jiġi esportat aktar tonn permezz ta' commissioning ta' tuna farms?

Kemm gie esportat tonn sa issa u kemm mistennija li tkun il-produzzjoni fis-snin li gejjien?

ONOR.

NINU ZAMMIT: Sa issa ġiet commissioned tuna farm waħda privata li bdiet topera din is-sena.

Din il-farm għadha fl-istadju li tħaxxen il-ħut li nqabad żgħir u qed jitrabba fil-gaġeġ.

Dan mistenni jinqatel għall- esportazzjoni aktar tard din is-sena.

Peress li ċ-ċifri totali ta' pajjiżna juru ċ-ċifri ta' farm waħda biss, liema ċifri huma ta' natura kummerċjali, ma naħsibx li jkun għaqli li nippubblikahom f'dan l-istadju.

MR SPEAKER: L-Onor.

Anġlu Farrugia, domanda supplimentari.

ONOR.

ANĠLU FARRUGIA: Jista' l-Ministru jgħid lejn fejn se jiġi esportat dan it-tonn li qed jirriferi għalih?

MR SPEAKER: Il-Ministru.

ONOR.

NINU ZAMMIT: Mr Speaker, peress li dan huwa kummerċ privat m'iniex f'pożizzjoni li ngħid għal liema pajjiż se jiġi esportat, pero' naħseb li lejn il-Ġappun jew is-South Korea.

SAN PAWL IL-BAĦAR - TRIQ TA' ZANDU - RESERVED PARKING

L-ONOR.

CARMELO ABELA (f'isem l-Onor.

Noel Farrugia) staqsa lill- Ministru għat-Trasport u Komunikazzjoni: Peress li l-persuna li isimha qed jintbagħat separatament ilha x-xhur tistenna li tingħata reserved parking space f'Triq Ta' Zandu, Qawra, San Pawl il-Baħar, jista' l-Ministru jara li jikkordina x-xogħol meħtieġ?

Jekk fl-affermattiv, meta?

ONOR.

ĊENSU GALEA (Ministru għat-Trasport u Komunikazzjoni): Ser nitlob lill-bord għall-kontroll tat-traffiku biex jara x'jista' jsir.

DJAR - SUSSIDJU

L-ONOR.

CARMELO ABELA (f'isem l-Onor.

Noel Farrugia) staqsa lill- Viċi Prim Ministru u Ministru għall-Politika Soċjali: Jista' l-Viċi Prim Ministru jgħid kemm persuni għomja applikaw għal sussidju taħt skeda 5 ta' l-awtorita' tad-djar matul din is-sena?

Fuq liema kriterji jiġi mogħti dan is-sussidju?

Kemm kien hemm applikazzjonijiet mill-1 ta' Jannar, 1998 sal- lum?

Kemm ġew approvati u rifjutati applikazzjonijiet?

Jekk applikazzjoni tiġi rifjutata l-applikant għandu dritt għall-appell?

ONOR.

ĊENSU GALEA (f'isem il-Viċi Prim Ministru u Ministru għall-Politika Soċjali): Jekk l-Onor.

Interpellant qed jirriferi għall-iskeda 5 li tifforma parti mill-avviż nru.

62 li deher fil-Gazzetta tal-Gvern tas-27 ta' Jannar 1998 u avviż nru.

63 li deher fil-gazzetta tal-gvern tat-18 ta' Marzu 1999, fejn inħarġu applikazzjonijiet għal postijiet ġodda, ma jirriżultax li kien hemm applikanti għomja.

SKEJJEL - INSTITUTE OF HEALTH CARE

L-ONOR.

CARMELO ABELA (f'isem l-Onor.

Evarist Bartolo) staqsa lill- Ministru ta' l-Edukazzjoni: Issa li ilha x-xhur tistenna risposta dwar il- każ tagħha, jista' l-institute of health care iwieġeb lil persuna li isimha qed jintbagħat separatament dwar il-futur tagħha fil-kors li qed issegwi?

ONOR LOUIS GALEA: Peress li qed nivverifika t-tagħrif li ġejt mogħti, nagħti tweġiba f'xi seduta oħra mill-aktar fis.

SKEJJEL - ISTITUTI POST-SEKONDARJI

L-ONOR.

CARMELO ABELA (f'isem l-Onor.

Evarist Bartolo) staqsa lill- Ministru ta' l-Edukazzjoni: Jista' l-Ministru jgħid kemm kellna studenti li applikaw biex jattendu xi instituzzjoni post-sekondarja matul is-sena 2000- 2001 f'Malta u f'Għawdex?

Kemm kellna minn dawn l-istudenti li kienu eliġibbli jattendu?

Kemm ġew aċċettati u kif intgħażlu f'kull każ?

ONOR.

LOUIS GALEA: Filwaqt li l-istatistika definittiva għad tird tinġabar, preliminarjamet ġejt informat li n-numru ta' studenti li applikaw u li huma eliġibbli biex jattendu xi istituzzjoni post-sekondarja, li taqa' taħt ir-responsabbilta` tad-dipartiment ta' l-istudji għola u edukazzjoni adulta, f'Ottubru 2000-2001 kien 2944.

Setgħu jiġu aċċettati 2473 u dawn intgħażlu skond il-kriterji ippubblikati f'paġna 13 u 14 fil- prospectus li ntbagħat lill-istudenti kollha li f'Lulju spiċċaw l-iskola sekondarja.

Minħabba li s-sitwazzjoni f'dawn l-ewwel ġimħat tkun għadha fluwida, għadha ma nġabritx l-istatistika ta' studenti li qegħdin jattendu l-junior college jew xi sixth form privat jew immexxi minn skola tal-knisja.

SKEJJEL - TARGA GAP - SALVATORE DIMECH

L-ONOR.

CARMELO ABELA (f'isem l-Onor.

Evarist Bartolo) staqsa lill- Ministru ta' l-Edukazzjoni: Jista' l-Ministru jgħid jekk hemmx xi studenti li qed jattendu l-Iskola Salvatore Dimech ta' Tarġa Gap li ġew mgħarrfa li mhux se jkomplu l-kors għax m'għandhomx il-kwalifiki meħtieġa?

Kemm studenti?

Liema kwalifiki ntalbu?

Hemm xi studenti barranin li qed jattendu f'din l-iskola?

Kemm qed iħalsu?

B'liema kwalifiki daħlu dawn l-istudenti?

ONOR.

LOUIS GALEA: Informat li ma kien hemm ebda student li jattendi l- iskola Salvatore Dimech ta' Targa Gap li ma setax ikompli l-kors minħabba nuqqas ta' kwalifiki stabiliti.

L-istudenti kollha komplew jew setgħu jkomplu t-technology education foundation course, ekwivalenti ta' forms 4 u 5.

Il-problema m'hijiex minħabba kwalifiki iżda minħabba n-numru ta' sponsorships li tista' tipprovdi l-ETC fi ħdan l-iskema ta' l-apprendistat ESTS.

L-Onor.

Membru jaf li f'dan l-istadju l-iskemi ta' l-apprendistat huma affetwati mid-domanda għas-sengħa partikolari fis-suq tax-xogħol.

Minħabba nuqqas ta' sponsorships fuq postijiet tax-xogħol il-bord ta' apprendistat ta' l-ETC seta' jaċċetta numru limitat bl-aħjar kwalifiki.

F'din iċ- ċirkostanza kien hemm 44 student li ma nstabilhomx sponsorship biex setgħu jidħlu fl-iskema ta' l-apprendistat ta' l-ESTS.

Il-kwalifiki minimi għad- dħul f'din l-iskema huma ċertifikat b'suċċess tal-foundation course jew "O" level fit-technical design u/jew arti.

Informat ukoll li studenti barranin li qed jattendu f'din l-iskola hemm wieħed fil-foundation first year, tlieta fl-ESTS first year u tnejn fl-ESTS second year.

Studenti barranin jiġu aċċettati jekk ikun hemm post fil- klassi u jissodisfaw il-kwalifiki meħtieġa u naturalment wara li jħallsu l- miżata stabilita ta' Lm240 fis-sena.

Kif diġa' tħabbar, qed tiġi implimentata riforma fl-edukazzjoni u t- taħriġ vokazzjonali f'dan is-settur li bilfors ser iġġib magħha tifsila ġdida sew ta' dawn il-korsijiet - b'mod li safejn jagħmel sens ma jkunx hemm limitazzjonijiet għal numru ta' studenti - kif ukoll ta' l-iskemi ta' l-apprendistat.

Dan kollu ser isir fil-qafas tal-kulleġġ Malti għax- xjenza, arti u teknoloġija.

MR SPEAKER: L-Onor.

Abela, domanda supplimentari.

ONOR.

CARMELO ABELA: Mr Speaker, peress li l-aktar ħaġa diffiċli hija li jinstabu sponsors għal dawn l-istudenti, jista' jgħid x'ħidma qed issir f'dan ir-rigward biex dawn l-istudenti jkunu jistgħu jkomplu bl-istudju tagħhom?

MR SPEAKER: Il-Ministru.

ONOR.

LOUIS GALEA: Sur President, jien m'għandix dubju li l-ETC hija pro- attiva ħafna f'dan is-settur.

L-iskema ta' l-apprendistat u t-taħriġ vokazzjonali minnha nniffisha tippressupponi skema ta' taħriġ fuq il- postijiet tax-xogħol fil-qasam ta' dik is-sengħa jew skill partikolari.

Għandna diversi skemi li jgħinu lill-employers biex ikunu jistgħu joffru taħriġ u skemi ta' apprendistat.

Hemm l-għajnuna li toħroġ taħt l-iskemi tal-korporazzjoni għal xogħol u taħriġ innifisha u hemm l-għotjiet u s- sussidji li jingħataw permezz tal-liġi dwar l-iżvilupp industrijali fejn jingħataw somom ta' flus lill-impriżi meta dawn jipproponu skemi ta' taħriġ sew għall-ħaddiema li hemm magħhom kif ukoll għall-ħaddiema li jkunu jridu jingaġġaw.

B'danakollu xorta għadna qed insibu diffikulta' biex sidien ta' impriżi u ta' postijiet tax-xogħol ikunu ppreparati li joffru postijiet tax- xogħol fi skemi ta' apprendistat.

L-ewwel sena ta' apprendistat issir kollha kemm hi fl-iskola, it-tieni u t-tielet sena jsiru parti fl-iskola u parti fuq il-post tax-xogħol u huwa fl-aħħar sena li jiżdied il-proporzjon fejn l-istudent jagħmel aktar esperjenza fuq il-post tax-xogħol.

Hawnhekk il-piż, anke dak finanzjarju, jinqasam.

Fl-ewwel sena jitħallas kollu mill-gvern taħt l-iskemi ta' l- ESTS u tal-liġijiet attwali li jeżistu; fit-tieni u fit-tielet sena jiġi shared, u fir-raba' sena x-share ta' l-employer jiżdied aktar.

Fl-opinjoni tiegħi jifdal imbagħad il-kwestjoni tad-domanda partikolari u huwa hawn fejn irridu nibdew insibu r-rimedji.

Nisperaw li meta l-kulleġġ tax-xjenza u t-teknoloġija jkun f'postu u jkollu l-istituti tiegħu kollha mwaqqfa u qegħdin jaħdmu, ikollna opportunitajiet fejn l-istudenti li jkunu jridu linja ta' xi żvilupp partikolari, anke jekk fis-suq tax-xogħol jista' m'hemmx dik id-domanda, insibu manjiera kif ikun possibbli li tħarriġhom.

Ħalli nagħti eżempju u nieħdu skola li tgħin lil żgħażagħ jitħarrġu fit-terapija tas-sbuħija u fis- setting tax-xagħar.

F'dan il-każ id-domanda ta' l-istudenti hija kbira u allura ma stajniex naċċettaw 'il fuq minn 100 student.

Issa l-iskola ma tesgħax dan l-ammont kollu u m'hemmx postijiet tax-xogħol biżżejjed fejn jieħdu l-prattika.

Imma minkejja li l-istudenti jafu b'dan kollu, xorta japplikaw ħafna għal dawn il-korsijiet.

Jien naħseb li bejn il-korporazzjoni għal xogħol u taħriġ, bejn il-kulleġġ 'il ġdid u bejn istituzzjonijiet oħra li se jitwaqqfu, inkunu nistgħu nirregolaw is-sitwazzjoni ħafna aħjar milli qed nirregolawha.

MR SPEAKER: Grazzi.

Il-ħin tal-mistoqsijiet għadda.

Ngħaddu għal Tqegħid ta' Karti.

Il-Viċi Prim Ministru.

TQEGĦID TA' KARTI

ONOR.

LAWRENCE GONZI (Viċi Prim Ministru u Ministru tal-Politika Soċjali): Inqiegħed fuq il-Mejda tal-Kamra:

Avviż Legali Nru. 211 tas-sena 2000 - regolamenti tas-sena 2000 dwar ħteġijiet minimi tas-saħħa u sigurta' f'xogħol b'apparat ta' wiri fuq screen.

MR SPEAKER: Grazzi.

Il-Ministru Zammit Dimech.

ONOR.

FRANCIS ZAMMIT DIMECH: Mr Speaker, inqiegħed fuq il-Mejda tal- amra:

Avviż Legali Nru. 208 ta' l-2000 - regolamenti ta' l-2000 dwar proċedura ta' tħassir ta' ismijiet u l-professjoni ta' inġinerija u

Avviż Legali Nru. 210 ta' l-2000 - regolamenti ta' l-2000 dwar il- warrant ta' arkitetti u l-inġinieri ċivili u periti.

MR SPEAKER: Grazzi.

Il-Ministru Tonio Borg.

ONOR.

TONIO BORG: Mr Speaker, inqiegħed fuq il-Mejda tal-Kamra:

Avviż Legali Nru. 207 ta' l-2000 - regolamenti ta' l-2000 li jemendaw ir-regolamenti dwar is-sinjali tat-traffiku u l-marki tal-karreġjata u

għan-nom tal-Ministru għat-Turiżmu nqiegħed fuq il-Mejda tal-Kamra:

Avviż Legali Nru. 209 ta' l-2000 - avviż ta' bidu fis-seħħ ta' l-Att dwar Servizzi ta' Ivvjaġar u tat-Turiżmu għal Malta, u

għan-nom tal-Ministru għat-Trasport u Komunikazzjoni nqiegħed fuq il-Mejda tal-Kamra:

Avviż Legali Nru. 212 ta' l-2000 - regolamenti ta' l-2000 li jemendaw ir-regolamenti dwar id-drittijiet, telegrafija mingħajr fili.

MR SPEAKER: Grazzi.

Stqarrijiet Ministerjali?

Mozzjonijiet?

Ordnijiet tal-Ġurnata.

ORDNIJIET TAL-ĠURNATA

ABBOZZ TA' LIĠI DWAR IL-KONSERVAZZJONI U L-AMMINISTRAZZJONI TAS-SAJD

FISHERIES CONSERVATION AND MANAGEMENT BILL

L-ordni għat-Tieni qari ġie moqri.

Ikompli mis-17 t'Ottubru.

Il-mistoqsija reġgħet tqiegħdet.

MR SPEAKER: Iktar rimarki?

L-Onor.

Anglu Farrugia.

ONOR.

ANĠLU FARRUGIA: Mr Speaker, l-abbozz ta' liġi li għandna quddiemna, li jittratta dwar il-konservazzjoni u l-amministrazzjoni tas- sajd, qed iġegħilna niftakru fit-tbatijiet li jkollhom jgħaddu minnhom is- sajjieda Maltin u Għawdxin, għalkemm dan mhux dejjem ikun apprezzat mill- poplu Malti u Għawdxi.

Huwa biżżejjed li wieħed jitkellem ma' dawn is- sajjieda biex jinduna mil-liema tbatijiet iridu jgħaddu biex jaqilgħu l- ħobżna ta' kuljum.

Mr Speaker, matul is-sajf li għadda nqalgħet kwestjoni dwar fejn is- sajjieda għandhom jitfgħu l-konzijiet fuq in-naħa ta' Xlendi u Marsalforn, u fl-opinjoni tiegħi, il-ministru għamel sew li wasal f'out of court settlement f'dan ir-rigward.

Jien napprezza li min-naħa tiegħu, il- ministru għamel dak kollu li seta' biex jintlaħaq ftehim.

Hawnhekk toħroġ il-mistoqsija: Liema kriterji riedu jintgħażlu biex ma jkunx hemm diskriminazzjoni bejn sajjied u ieħor?

Jekk bastiment li joħroġ għas-sajda jkollux erba' jew ħames fl-ekwipaġġ, jew inkella jekk bastiment li ħareġ għas-sajda fis-snin ta' qabel kienx jaqbad iktar ħut mill-ieħor, jew inkella jekk fl-income tax return sajjied jiddikjarax li jaqla' iktar minn ħaddieħor?

Dawn huma kriterji li wieħed seta' jikkonsidrahom, pero` għall- grazzja t'Alla ntlaħaq ftehim.

Jien naf ħafna nies li ħarġu minn familji ta' sajjieda u li llum qed jagħtu servizz tajjeb ħafna lil pajjiżna.

Mr Speaker, meta wieħed jagħmel regolamentazzjoni jrid joqgħod attent li x-xafra tagħha tkun ugwali għal kulħadd għaliex jekk persuna, hi min hi, tħoss li t-tali liġi tista' tkun ta' żvantaġġ għaliha u ma tkunx ta' żvantaġġ għal ħaddieħor li għandu l-istess professjoni tiegħu, allura se jkollna ċ-ċajt.

Intom, bħala gvern Nazzjonalista, li qegħdin tħarsu lejn l- Unjoni Ewropea, u li tafu x'inhuma r-regolamenti u d-direttivi ta' l-Unjoni Ewropea dwar is-sajd, tafu wkoll li l-Unjoni Ewropea ma tittrattax lis- sajjieda Spanjoli b'mod differenti mis-sajjieda Taljani, biex inġib eżempju.

Anzi fl-aħħar intlaħaq ftehim fuq id-diesel, wara li din il- kwestjoni kienet ilha sejra żmien.

Fil-fatt jien naħseb li kulħadd jiftakar meta kif konna ħerġin minn dan il-parlament, sibna lis-sajjieda kollha quddiem il-palazz biex jgħaddu l- petizzjoni tagħhom lil dan il-parlament, u dakinhar huma għamlu sew li ġġieldu għad-drittijiet tagħhom.

Jien wieħed minn dawk li għalkemm ma nkunx nifforma parti mill-gvern, meta n-naħa tal-gvern tagħmel xi ħaġa tajba ma niddejjaqx ngħidha, pero` rrid ngħid li din il-problema ma kellhiex għalfejn iddum tkarkar daqshekk.

Mhux l-ewwel darba li kont qed nitkellem ma' xi familjari tas-sajjieda, u dawn qaluli li meta jkunu 'l barra f'xi sajda u f'daqqa waħda jinqaleb it-temp u tqum xi grigalata - l- iktar f'dan iż-żmien fejn it-temp daqqa jkun sabiħ u daqqa jikrieh f'daqqa waħda - dawn jgħaddu minn problemi psikoloġiċi kbar.

Fil-fatt hemm ħafna rakkonti Taljani fuq l-esperjenzi li jgħaddu minnhom is-sajjieda u t-talb li jgħidu minħabba t-tbatija kbira li jkunu qed jgħaddu minnha.

Hawn wieħed jista' jgħidli: Imma kollox fih it-tbatija tiegħu!

Dan huwa kollu minnu, pero` ovvjament meta wieħed ikollu xogħol li jkunu jridu jġorru l-piż tiegħu anke l-mara u t-tfal il-piż ikun ikbar.

Minn hawn nixtieq insellem lis-sajjieda u lill-familjari tagħhom kollha, speċjalment lil dawk li għadhom kemm tilfu lil xi membru tal-familja, bħalma ġara dan l-aħħar, u hawn qed nirriferi għall-każ ta' Pawlu Muscat.

Jien inzertajt naf kemm lil Pawlu Muscat kif ukoll lil missieru, u minn każi bħal dawn wieħed ikun jista' jifhem iktar li l-baħar daqskemm huwa sabiħ huwa kattiv.

Mr Speaker, huwa tajjeb li f'pajjiżna jkollna xi forma ta' regolamentazzjoni dwar is-sajd.

Per eżempju, jien inħoss li min hu Malti serju m'għandux jaċċetta li s-sajjieda Maltin u Għawdxin ma jiġux protetti meta jkunu fil-fisheries zone ta' Malta u jkollhom interferenza minn sajjieda oħra.

Kulħadd jaf li dawn il-każi qed iseħħu b'mod regolari.

Aħna bħala pajjiż għandna naraw li l-qafas legali ma jkunx biss miktub fuq il-karta u nieqfu hemm imma għandna nagħmlu dak kollu li nistgħu biex is- sajjieda tagħna jiġu protetti, iktar u iktar meta nafu li wħud mis-sajjieda Maltin u Għawdxin kienu involuti saħansitra ma' forzi ta' pajjiż ieħor.

Hawnhekk jien qed insemmi każi li ġew rapportati.

Fuq il-gazzetti ma naqrawx b'dawn it-tip ta' każi, pero` biss biss jien naf b'mhux inqas minn erba' każi ta' sajjieda Maltin u Għawdxin li ġew arrestati bl-istess reat li jwettqu dawk l-iskuni li jiġu minn Sqallija u jidħlu ġewwa gżiritna.

Issa ħalli niġi biex nagħmel ċerta kritika oġġettiva, Sur President.

L-ewwelnett jien nistaqsi: Meta nitkellmu fuq l-ibħra tas-sajd, li hu indikat li għandhom jinkludu l-ibħra interni u l-ibħra territorjali kif iddikjarati fl-Att dwar l-Ibħra territorjali u ż-żona kontigwa, x'se tkun il-pożizzjoni ta' pajjiżna jekk kemm-il darba Malta tidħol membru sħiħ ta' l-Unjoni Ewropea?

Aħna nafu kemm hija fluwida l-politika ta' l-agrikoltura u tas-sajd ta' l-Unjoni Ewropea.

Jien ngħid li m'għandniex nidħlu fl- Unjoni Ewropea, pero` ejjew ngħidu li l-poplu Malti u Għawdxi jiġġennen u jaqbel li nidħlu membri sħaħ ta' l-Unjoni Ewropea.

Jekk kemm-il darba d- direttivi jinbidlu b'tali mod li jiġi deċiż li kulħadd għandu dritt jidħol fiż-żona dikjarata bħala fisheries zone min-naħa tal-pajjiż li jkun membru, aħna ma nkunux nistgħu nkeċċu lis-sajjieda barranin u allura hawnhekk qed ngħidu li s-sajjieda Maltin u Għawdxin ftit għad fadlilhom żmien biex jeżerċitaw xogħolhom fil-kwiet.

Aħna bħala poplu Malti għandna nkunu kburin li f'dak li għandu x'jaqsam mas-sajd mhux talli għallimna lilna nfusna imma talli għallimna lid-dinja.

Huwa biżżejjed li wieħed isemmi li kienet Malta li ħarġet bil-United Nations Law of the Sea Convention u daħħlet il-kunċett ta' l-exclusive economic zone.

Ta' min jgħid li f'din il-konvenzjoni kien hemm prinċipju moħbi, dak illi pajjiż jista' jiddikjara kemm għandu jkun l-exclusive economic zone tiegħu, u kieku riedna aħna stajna morna anke għal 150 mil fuq in-naħa tal- Mediterran li jħares lejn il-Greċja u fuq in-naħa tal-Mediterran li jħares lejn Ġibilta`, jiġifieri t-25 mile fishing zone principle stajna nwessgħuh ferm iktar minn hekk taħt il-UNLSC.

Aħna nafu li llum din il-konvenzjoni ġiet ratifikata minn mhux inqas minn 85 pajjiż u hija aċċettabbli kważi bħala a customary international law li trid timxi magħha.

Allura issa se nagħmlu r-reverse sempliċement għax Brussels qed tgħidilna li if we want to become a member we have to swallow all the acquis?

Dan m'hu xejn għajr lock, stock and barrel u lili toqgħodux issemmuli prinċipji oħra.

Mr Speaker, xi xahar jew xahrejn ilu, waqt il-ħin tal-mistoqsijiet parlamentari, il-ministru għall-affarijiet barranin qal li l-fishing zone se tibqa' protetta anke meta Malta ssir membru sħiħ ta' l-Unjoni Ewropea.

Jien ngħidlu: Dak l-istatement li għamilt jirriferi għal kif inhi s- sitwazzjoni sal-lum, imma kif qed tiżviluppa l-pożizzjoni, speċjalment fi Spanja, fejn l-industrija tas-sajd qed tkun qawwija ħafna ...

Biżżejjed li wieħed isemmi meta nqalgħet il-gwerra tal-bakkaljaw.

Dik il-gwerra ma baqgħetx restritta għal bejn l-Ingilterra u Iceland, imma daħlu kwestjonijiet u aspetti diplomatiċi oħra li fihom kienu mdaħħlin Spanja u l- Kanada.

Ipprovaw immaġinaw xi sajjieda jaqsmu l-Atlantiku, bid-dgħajjes tas-sajd tagħhom, jidħlu fil-fishing zones dikjarati tal-Kanada u jeħdulhom il-ħut!

(Interruzzjonijiet) Ara l-Ingilterra, il-pożizzjoni tagħha ma tkunx ma' Ġibilta`; allovalja Ġibilta` hija għal qalb l-Ingilterra ħafna.

Dawn huma legal tangles li qegħdin narawhom.

Pero` lili l-iktar ħaġa li tikkonfondini hija meta niġu għall-monitoring.

Aħna nafu li l-Unjoni Ewropea hija ffissata fuq il-monitoring u fuq il- quotas għal dak li għandu x'jaqsam ma' l-istocks tal-ħut, kemm jista' jinqabad ħut, meta jista' jinqabad, ta' liema daqs għandu jinqabad, eċċ., eċċ. Imma jien nistaqsi: Pajjiżna jiflaħ għal dan kollu?

U dan huwa fl- interess ta' pajjiżna?

Għax preżentement aħna nistgħu mmexxu lilna nfusna għax aħna sovrani u qed ngħixu f'pajjiż indipendenti u ħieles, imma ġaladarba nidħlu fil-club ta' l-Unjoni Ewropea se jkollna noqogħdu għal ċerti restrizzjonijiet.

Fil-fatt uħud mill-prinċipji li għandha l-Unjoni Ewropea diġa' bdew ixekklu l-element ta' difiża u ta' federaliżmu.

Ma rridux ninsew ukoll li aħna nkunu nistgħu noħorġu l-liċenzji tas-sajd sakemm inkunu għadna ħielsa u indipendenti, għax jekk toħroġ direttiva minn Brussels ...

U jkun interessanti jekk lill-poplu Malti u Għawdxi ngħidulu kif joħorġu d-direttivi minn Brussels.

Dawn id-direttivi joħorġu billi jkun hemm committee of experts ...!

M'iniex qed ngħid li ma jkunx hemm min hu espert, imma meta nstab li kien hemm il-korruzzjoni rriżulta li ħafna minn dawk li kienu qed jiddikjaraw ruħhom bħala experts fil-fatt ma kienu experts xejn.

Issa hawnhekk ikun tajjeb jekk wieħed jgħid li dawn l-experts kienu jingħataw xi euro 50,000, u dan minbarra l-benefiċċji.

Meta madwar 20 sena ilu ħarġet il-bird directive, din tant kienet difettuża li wara li sar studju tajjeb Franċiż - li jien għandi kopja tiegħu - irriżulta li l-Gvern Franċiż għandu jara x'jagħmel biex b'xi mod jipperswadi lill-pajjiżi l-oħra Ewropej biex jemendawha għax din id-direttiva ma tistax tibqa' daqshekk Draconian.

Issa ejjew inkunu sinċieri; jekk wara li Malta tissieħeb fl-Unjoni Ewropea toħroġ xi fisheries directive li lilna tpoġġina f'pożizzjoni żvantaġġuża, pajjiżna kif se jkollu s-saħħa jikkompeti ma' dawk il-ġganti kollha?

Aħna kull m'aħna xi 400,000 ruħ, daqs kemm joqogħdu nies ġo belt żgħira ġewwa l- Italja, u għalhekk jekk fl-Unjoni Ewropea ssir xi ħaġa li lilna tpoġġina fi żvantaġġ, din żgur li se tolqotna, se tpoġġina għarkubbtejna u se tkissirna.

Aħna x'lobbying nistgħu nagħmlu biex b'xi mod nipperswadu lill- membri l-oħra ta' l-Unjoni Ewropea jifhmuha bħalna?

Mr Speaker, kemm dan il-gvern kif ukoll il-gvern preċedenti ħadmu ħafna biex ikabbru l-industrija ta' l-akwakultura.

Aħna, li aħna mdawrin bil- baħar, huwa tajjeb li niżviluppaw l-akwakultura fl-ibħra li għandna, pero` xejn m'għandu jżommna milli naraw jekk nistgħux niżviluppaw akwakultura anke fuq l-art.

Per eżempju, ta' min jgħid li ħafna mill-akwakultura li hemm fiċ-Ċina hija an inland aquaculture.

Naturalment biex ħaġa bħal din issir hawn Malta tkun trid il-permess ta' l-awtorita` ta' l-ippjanar, u ġaladarba qed insemmi l-awtorita` ta' l-ippjanar ikun tajjeb jekk ngħid ukoll li r-rapporti m'għandhomx isiru b'tali mod li min ikun qed jaqrahom ma jibdiex jemmen dak li jkun qed jaqra, imma issa dik ħalliha biex ma noqogħdux nidħlu f'affarijiet oħra.

Huwa veru li aħna mdawrin bil-baħar, pero` huwa veru wkoll li jekk l-akwakultura nagħmluha biss fil-baħar inkunu qed nifgaw ċerti areas li suppost ikunu mifruxin għat-turiżmu.

Għalhekk tkun idea tajba li kieku nsibu xi area fl-art li tista' tintuża għall- akwakultura.

Fil-fatt minn ċerti studji li jsiru f'dan ir-rigward jirriżulta li ċertu ħut ikun jista' jitrabba aħjar meta ma jitpoġġiex fl- ambjent tal-baħar.

Mr Speaker, nixtieq nikkonkludi dan id-diskors billi ngħid illi nixtieq li l-pajjiż, bil-politika tiegħu, ma jiddistruġġix dak li diġa' ppriżerva imma jara li jiżviluppa l-industrija tas-sajd fl-interess tas-sajjieda Maltin u Għawdxin kollha.

Grazzi.

MR SPEAKER: Nirringrazzjak.

Iktar rimarki?

L-Onor.

Silvio Parnis.

ONOR.

SILVIO PARNIS: Mr Speaker, jien u nipprepara dan id-diskors l- Onor. Noel Farrugia qagħad jgħinni kif għandi noħroġ ċerti ideat dwar dan l- abbozz ta' liġi.

L-ewwel ħaġa li rrid ngħid hija li abbozz ta' liġi simili għal dan li għandna quddiemna kien diġa' tressaq għall-ewwel qari f'Novembru ta' l-1991, pero` l-gvern Nazzjonalista qagħad attent li ma jressqux għad-diskussjoni għax kienet ġejja l-elezzjoni.

Ngħiduha kif inhi, abbozz ta' liġi ta' din is-sura żgur li m'hux se jieħu pjaċir bih is- sajjied.

Riċentement inżilt Marsaxlokk u waqt li kont qed nitkellem mas- sajjieda, indunajt li għalkemm huma ftit jistgħu jifhmu x'hemm f'dan l- abbozz ta' liġi li għandna quddiemna, jafu li ma tantx se jaffettwahom tajjeb.

Bla ebda dubju, dan l-abbozz ta' liġi qed jitressaq quddiem dan il- parlament issa minħabba li l-Unjoni Ewropea qed tordnalu jagħmel dan, xejn iżjed u xejn inqas.

Meta nazzjonalisti fanatiċi jitkellmu fuq l-Unjoni Ewropea, tistħajjilhom qed jitkellmu fuq is-salvazzjoni ta' pajjiżna.

Imma issa ejjew inkunu sinċieri: Aħna s'issa x'ħadna mill-Unjoni?

Ftit tal- ġranet ilu ħadt pjaċir insegwi d-diskussjoni dwar liġi li qbilna fuqha lkoll u għaddejnieha minn dan il-parlament - qed nirriferi għal-liġi dwar is-saħħa u s-sigurta` fuq il-post tax-xogħol - iżda llum għandna quddiemna abbozz ta' liġi li se jitfa' iktar piż fuq is-sajjied.

Fid-distrett li noħroġ fih jien ma tantx hemm sajjieda - forsi hemm xi ftit dilettanti - imma ftit 'il bogħod minna, f'Marsaxlokk, hemm ħafna sajjieda li l-għajxien tagħhom jiddependi mis-sajd.

Matul dan id-dibattitu diġa' ssemma mil-liema tbatijiet ikollhom jgħaddu s-sajjieda biex jaqilgħu l-ħobża tagħhom ta' kuljum.

Issa fost affarijiet oħra, dan l-abbozz ta' liġi qed jipprovdi li l- bastimenti tas-sajd ta' l-Unjoni Ewropea jkunu jistgħu jistadu fl-ibħra Maltin mingħajr ma jkun hemm għalfejn jiġu reġistrati f'pajjiżna, u huwa tajjeb li lis-sajjieda ngħidulhom dan.

Klawsola 3 tispjega x'jinkludu l- ibħra tas-sajd ta' Malta, u jien nistaqsi.

Jekk huwa veru li l-gvern iridlu l-ġid lis-sajjied tagħna, għaliex ma nkabbrux l-ibħra tas-sajd tagħna sa fuq il-blata kontinentali kollha sabiex is-sajjieda Maltin ikunu jistgħu jistadu mingħajr xkiel u l-ħut ma jiġix meqrud minn sajjieda barranin?

Meta wieħed jaqra klawsola 4, il-mistoqsija li tqum awtomatikament hija: Se jkun hemm liċenzji u permessi differenti għal ħut differenti?

U l-ħlas kemm se jkun?

Għalkemm dawn il-mistoqsijiet qed nagħmilhom jien, qed inwassal leħen is-sajjieda li jitkellmu miegħi.

Jien dejjem ngħid li l- ikbar biċċa xogħol li jista' jagħmel deputat hija li jisma', u llum ġejt biex nitkellem fuq dan l-abbozz ta' liġi ħalli nwassal leħen ix-Xlukkajri f'dan il-parlament.

Issa jien ma nixtieqx li jkun hawn min jaħseb li aħna, bħala artit Laburista, għandna għajnejna magħluqin għall-Unjoni Ewropea.

Fil-fatt matul is-sentejn li l-Partit Laburista għamel fil-gvern bena diversi trattati ma' l-Unjoni Ewropea, pero` jemmen li m'għandniex inġorru ċerti piżijiet.

Mr Speaker, paragrafu (b) ta' klawsola 6 jgħid hekk:

".... jikkonsidra u jagħmel proposti għall-introduzzjoni ta' miżuri li jipprojbixxu jew jirrestrinġu l-qbid ta' speċi ta' ħut jew miżuri oħra li jfissru konservazzjoni ta' l-istokkijiet ta' ħut".

Dan ma jfisser xejn ħlief li l-bastimenti tas-sajd ta' l-Unjoni Ewropea għandhom ftehim reċiproku li jitħallew jistadu f'ibħra Maltin.

Dan ikompli jikkonferma dak li għedt fil-bidu tad-diskors tiegħi, jiġifieri li s- sajjieda tal-pajjiżi membri ta' l-Unjoni jkunu jistgħu jidħlu fl-ibħra tagħna biex jistadu.

Klawsola 7 qed issir għaliex il-gvern, biex jobdi lill-Unjoni Ewropea, se jdaħħal il-logbooks għal kull bastiment tas-sajd ta' 'l fuq minn għaxar metri, u f'dawn il-logbooks se jibdew jitniżżlu dettalji dwar il-qabda tal- ħut, kemm ikun inqabad, minn fejn ikun inqabad, il-qies tal-ħut u dettalji oħra li jridu jitniżżlu skond l-ordnijiet ta' l-Unjoni Ewropea.

Meta rajt din il-klawsola bdejt niftakar f'meta l-gvern Nazzjonalista daħħal il-VAT bil-konsegwenza li n-negozjant, speċjalment in-negozjant iż-żgħir, kellu jqabbad lin-nies biex jeħdulu ħsieb il-karti.

Aħna lis-sajjieda semmejnihomlhom dawn il-logbooks għax inħossu li huwa d-dmir tal-Partit Laburista li jfiehem lin-nies dwar dak li jkun għaddej.

Jien dejjem qgħadt attent li ma ningannax lill-poplu u ma naħsibx li llum il-poplu għadu daqshekk injorant li jemmen kulma jgħidulu.

Meta s-sajjieda semgħu b'dawn il-logbooks, qaluli: X'se nivvintaw issa!

X'teatrini beħsiebna nagħmlu!

Jien ippretendejt li kien se jsir xi forma ta' djalogu mas-sajjieda u li kienu se jgħidulhom x'inhu ġej għalihom, mhux biex inbeżżgħuhom imma biex almenu dawn in-nies ikunu jafu l-verita`.

Il-vili hija li dan kollu qed isir biex il-gvern jobdi l-ordni ta' l-Unjoni Ewropea ħalli dawk il- bastimenti tas-sajd ta' iktar minn 20 metru jwaħħlu apparat li jittrasmetti l-pożizzjoni tagħhom u b'hekk l-Unjoni Ewropea tkun taf fejn qegħdin kull ħin u kull mument.

Dan l-apparat ifisser eluf ta' liri, liema eluf ta' liri se jkollhom joħorġuhom is-sajjieda Maltin u Għawdxin.

Klawsola 8 qed tgħid li s-sajjieda Maltin se jkollhom bżonn ta' liċenzja jew permess kemm biex jistadu fl-ibħra Maltin kif ukoll biex jistadu fl- ibħra internazzjonali, jekk kemm-il darba l-Unjoni Ewropea tkun ordnat li tkun meħtieġa liċenzja biex wieħed jistad f'dawn l-areas.

Jafu jew ma jafux is-sajjieda li l-multi għal min jistad bla liċenzja u mingħajr permess huma ta' bejn l-Lm1,000 u l-Lm25,000?

Jien ma neħodhiex bi kbira li issa l-membri tan-naħa l-oħra joqogħdu jduru mal-lewża u jgħidu li dak li għedt jien m'hu minnu xejn.

Huwa biżżejjed li nfakkar f'meta l-membri tan-naħa l-oħra wegħdu lill-poplu li hekk kif nirriattivaw l-applikazzjoni tagħna ma' l-Unjoni Ewropea, se nirċievu Lm100 miljun.

Dawn donnhom iridu jirbħu l-poter bl-ingann.

Imma issa ħalli niġu għal klawsola 9.

Mr Speaker, klawsola 9 mhux biss qed tikkonferma li se jkun hemm bżonn ta' liċenzji u permessi biex is-sajjieda Maltin u Għawdxin ikunu jistgħu jistadu fl-ibħra Maltin u fl-ibħra internazzjonali, imma wkoll li l-ibħra se jkun maqsumin f'areas li s-sajjieda Maltin se jingħataw permess li jistadu f'waħda jew f'uħud minnhom, u għal min jikser dawn ir-regolamenti hemm multi ta' bejn il-Lm500 u l-Lm5,000.

Hemm min jaħseb li meta ddaħħal il-multi, it-taxxi u r-regolamenti tkun qed iddaħħal is-serjeta`, meta fil- verita` kull darba li daħħalna xi ħaġa ta' malajr dejjem farrakna lil kulħadd.

Huwa biżżejjed li nħarsu lejn l-introduzzjoni tal-VAT.

Illum in- negozjanti, anke dawk li ma jaqblux magħna politikament, qed jappellawlna biex noħolqu politika ġdida ħalli jinħoloq ix-xogħol.

Jien nitħassarhom lil dawk iż-żgħażagħ u l-missirijiet tal-familja li jiġu jkellmuni biex nipprova nsibilhom ix-xogħol għax fiż-żmenijiet tal-lum wieħed ma jistax ma jaħdimx.

Ma' kull min titkellem tisma' lil min jgħidlek li l-istaġnar f'pajjiżna ġie minn meta ddaħħlet il-VAT, u issa dawn il-ħafna permessi, liċenzji u regolamenti qed ikomplu jikkawżaw lill-pajjiż inċertezza kbira.

Mr Speaker, klawsola 10 qed tikkonferma li l-gvern Nazzjonalista se jagħti liċenzji sabiex is-sajjieda barranin, kemm dawk ta' l-Unjoni Ewropea kif ukoll oħrajn, jistadu fl-ibħra tas-sajd Maltin.

Hemm uħud li jgħidulek li l-baħar kbir u fih ħafna ħut, pero` s-sajjieda ma jirraġunawx l-istess.

Il-membri tan-naħa l-oħra qed jgħidu lis-sajjieda li din hija t-triq tal- progress u li hija opportunita` tajba li issa dawn is-sajjieda se jkunu jistgħu jistadu saħansitra barra minn Malta, pero` kif għedt diġa', is- sajjieda ma jirraġunawx b'dan il-mod.

Klawsola 15 qed tagħti poteri kbar lid-direttur tas-sajd u fost affarijiet oħrajn qed tgħidlu li qabel ma joħroġ il-liċenzji tas-sajd, huwa jista' jitlob lis-sid, lill-kaptan, lill-kerrej jew lill-bastiment it- tagħrif kollu li jordnalu.

Id-direttur tas-sajd se jkollu wkoll is-setgħa li jordna lil kull sajjied, pitkal, bejjiegħ bl-imnut u lil stabilimenti li jipprovdu l-ikel biex jimlew formola dwar il-ħut kollu li jkun inqabad, tniżżel l-art, inxtara u trasportat.

Dawn huma kollha dettalji li se jfissru xogħol kbir ta' mili ta' formoli biex jiġu obduti r-regolamenti ta' l-Unjoni Ewropea u b'dawn ir-regolamenti l-ħaddiem se jkomplu jiżdiedulu iktar piżijiet fil-ħajja tiegħu.

Ftit ilu meta kont qed naqra d-debates ta' meta tneħħiet il-VAT, lanqas nafu kemm kienu qalu affarijiet il-membri tan-naħa l-oħra.

Jien naħseb li anke aħna għandna dritt nikkritikaw dak li nħossu li m'hux tajjeb.

Klawsola 21 qed issir biex is-sajjieda ta' l-Unjoni Ewropea jingħataw is- setgħa li jitilgħu fuq bastimenti tas-sajd Maltin kemm fl-ibħra tas-sajd Maltin kif ukoll f'dawk internazzjonali ħalli b'hekk ikunu jistgħu jaraw li r-regolamenti kollha ta' l-Unjoni jkunu qed jiġu obduti.

L-istess poter huwa mogħti lill-uffiċjali tas-sajd Maltin dwar bastimenti hekk imsejħa tal- konvenzjoni ta' l-Unjoni Ewropea u bastimenti oħra.

Ta' min jgħid ukoll li min ma jobdix jew ifixkel il-ħidma ta' dawk il-persuni jeħel multa ta' bejn il-Lm500 u l-Lm2,500.

Imma għall-gvern Nazzjonalista dak kollu li tgħidilna l-Unjoni Ewropea huwa tajjeb, bħal dak li qallu li t-triq ta' l- Unjoni hija t-triq tas-salvazzjoni!

Il-fiduċja tiegħi qatt ma kienet fl- Unjoni imma dejjem kienet fil-ħaddiema, u jien naħseb li hawn ħafna Maltin u Għawdxin li bħali jaħsbu li l-progress f'dan il-pajjiż sar bis-saħħa tal- ħaddiem.

Jien wieħed minn dawk li nemmen li ħadd mhux se jagħtik xejn ta' xejn u li għad jasal żmien fejn il-kelma "Ewropa" ma tibqax tintuża għax id- dinja ssir qisha pajjiż wieħed.

Mr Speaker, irridu nammettu li f'dan il-pajjiż għandna biċċa uġigħ ta' ras b'dak id-dejn kollu li għandna.

Kieku tajjeb li mmexxu mingħajr dejn, pero` ġaladarba qiegħed hemm irridu niffaċċawh.

Illum il-ġurnata jien taf x'ngħid?

Ngħid: Kemm hu sewwa li għallinqas illum qed naqblu li pajjiżna għandu d-dejn, meta sa ftit ilu, skond in-Nazzjonalisti, il-ħofra kienet għadha biss ħrafa!

Ovvjament filwaqt li llum hemm il-Partit Nazzjonalista fil-gvern, għada jista' jkun li nkunu aħna fil-gvern u għalhekk jien lill- poplu nista' ngħidlu minn issa li se nirtu sitwazzjoni agħar milli kienu ħallewlna sentejn ilu.

Madanakollu jien xorta waħda nemmen li għad hemm sinjal ta' tama għal pajjiżna u għalhekk ejjew naħdmu flimkien u nużaw l- enerġija tagħna biex inġibu investiment barrani.

Kemm ilna sejrin bil- proġett tal-Kottonera u bil-proġett ta' Manoel Island!

Proġetti fuq proġetti u karti fuq karti!

Imma dan il-pajjiż tagħna jista' jibqa' sejjer hekk!

Madanakollu hemm bżonn li lill-poplu nibqgħu nuruh toroq ta' fiduċja u ta' tama.

Veru li t-triq hija iebsa, pero` wara kollox meta kellna r-rieda li naħdmu mix-xejn għamilna l-mirakli - biżżejjed li wieħed isemmi l- benefiċċji soċjali - u nerġa' ngħid li l-mirakli għamilniehom bis-saħħa ta' kull ħaddiem Malti u Għawdxi, mill-kbir saż-żgħir.

Aħna bħala Partit Laburista nemmnu li biex nimxu 'l quddiem kulħadd jista' jagħti s-sehem tiegħu.

Jien nitkellem kemm ma' min jiknes it-toroq kif ukoll ma' min hu professur.

Forsi l-unika differenza li nagħmel huwa li meta nkellem professur nilbes l-ingravata u meta nkellem lill-kennies nipprova ninżel għal-livell tiegħu.

Jien nittama li kulmin imexxi lill-pajjiż ikollu r- responsabbilta` li jamministra l-flus tajjeb għax wara kollox il-flus huma tagħna lkoll, u jien jiddispjaċini meta nara jgħaddu liġijiet bħal dawn, b'liema liġijiet lill-ħaddiem m'aħniex qed nagħtuh iċ-ċikkulata.

Mr Speaker, klawsola 33 tgħid li jekk persuna tinstab ħatja ta' reat għat- tieni darba jew iżjed din titlef kull liċenzja u kull permess, jiġifieri fi kliem ieħor din il-persuna tiġi mċaħħda milli tistad, bil-konsegwenza li titlef il-ħobża tal-familja tagħha għal tliet snin.

Hawnhekk donnu li qed ngħidu lil ta' l-Unjoni Ewropea: Intom agħtuna r-regolamenti u aħna lesti li nobduhom għax jekk ma nobduhomx inbatu!

Dik l-istorja kollha!

Issa żgur li l-membri tan-naħa l-oħra se jgħidu li dan l-abbozz ta' liġi fih kollox pożittiv, imma aħna nħossu li huwa d-dmir tagħna li niġbdu l- attenzjoni lill-poplu dwar dak li hu negattiv.

Meta l-membri tal-Partit Nazzjonalista kienu fl-oppożizzjoni u konna nkunu qed niddiskutu l-budget, jien kont ngħid bejni u bejn ruħi: Kemm għandna difensuri tal-ħaddiema!

Pero` l-folji jinqalbu u ż-żmien iġiegħlna nbiddlu l-opinjonijiet tagħna.

Mr Speaker, klawsola 36 tgħid hekk:

"Il-Ministru jkollu s-setgħa li jistabbilixxi sistema ta' sorveljanza bażata fuq satellita biex jissorvelja fuq il-pożizzjoni ta' bastimenti tas-sajd, kif ukoll ċentri ta' sorveljanza fuq is-sajd.".

Issa jien nistaqsi: Din il-klawsola xi trid tgħid bil-kelma "ċentri"?

Jiġifieri se jkun hemm iktar minn ċentru wieħed?

U f'liema post se jkunu dawn iċ-ċentri?

Anke din il-klawsola, qed issir minħabba r-regolamenti ta' l-Unjoni Ewropea, u dan ifisser li l-Unjoni se jkollha dettalji kull ħin u kull mument dwar fejn se jkunu s-sajjieda Maltin u Għawdxin u dwar fejn hemm l-iżjed ħut.

Jien m'għandix dubju li s-sajjieda Maltin u Għawdxin m'humiex qed jieħdu pjaċir b'dan l-abbozz ta' liġi, pero` ovvjament dan l- abbozz ta' liġi xorta waħda se jgħaddi minħabba li l-membri tan-naħa l-oħra għandhom iktar siġġijiet minna.

Madanakollu bħala oppożizzjoni, aħna bilfors irridu nitkellmu u nwasslu l-verżjoni tagħna, imbagħad ħalli jiddeċiedi l-poplu dwar min qed jimxi tajjeb u min qed jimxi ħażin.

Forsi għal ħafna nies aħna nidhru li m'aħniex mexjin tajjeb, oħrajn forsi jħarsu lejna b'mod dubjuż, pero` hemm oħrajn li qed jifhmu li dak li qed nagħmlu aħna, qed nagħmluh għall-ġid tal-poplu Malti u Għawdxi kollu.

Id-dmir tal- Partit Laburista llum huwa li jfiehem lill-poplu Malti u Għawdxi dwar l- abbozzi ta' liġijiet li qed jgħaddu bħalissa u li se jkomplu jgħaddu iktar 'il quddiem, u nkunu qed nonqsu jekk ma nagħmlux hekk.

Aħna ma rridux inbeżżgħu lin-nies bl-Unjoni Ewropea għax illum naħseb li spiċċa dak iż-żmien fejn in-nies kienu jibżgħu.

Aħna kulma qed nagħmlu huwa li niftħu għajnejn il-poplu li jekk nissieħbu fl-Unjoni Ewropea, pajjiżna se jkollu diversi żvantaġġi.

Il-membri tan-naħa l-oħra jgħidulna: Aħna għalfejn m'għandniex inkunu bħall-pajjiżi l-kbar?

Jien ma rridx inkun negattiv, pero` meta nsiefer jew nitkellem ma' barranin li jiġu jżuruna u l-kliem jaqa' fuq l-Unjoni Ewropea, jgħidulna dawn li l-Unjoni hija ħażina għalina.

Madanakollu hawn diversi persuni li minkejja li jafu li bi sħubija sħiħa fl-Unjoni aħna se nbatu, xorta jibqgħu jinsistu li dik hi l-aħjar triq għal pajjiżna.

Jien li jiddispjaċini huwa għal dawk in- nies li jkollhom ibatu ma' min jieħu pjaċir ibati.

Il-parti l-kbira tan- nies li joqogħdu Marsaxlokk huma sajjieda, u aħna għandna ngħallmuhom xi tfisser l-Unjoni Ewropea.

Jien ngħid li anke bil-ftit informazzjoni li għandhom dwar l-Unjoni Ewropea, is-sajjieda Maltin u Għawdxin jafu li jekk nidħlu membri f'din l-unjoni se jkunu jridu jġorru piżijiet ġodda.

Mr Speaker, l-għanijiet u raġunijiet ta' dan l-abbozz ta' liġi jgħidu hekk:

"L-għan ta' dan l-Abbozz huwa li minflok l-Att dwar l-Industrija tal- Ħut isiru disposizzjonijiet ġodda biex jirregolaw, jikkonservaw u jamministraw is-sajd f'Malta minħabba r-ratifikazzjoni minn Malta tal- Konvenzjoni tal-Ġnus Magħquda fuq il-Liġi tal-Baħar.".

Issa jien nistaqsi: Għaliex l-ewwel qed indaħħlu r-regolamenti ta' l- Unjoni Ewropea u mbagħad se nivvotaw fuq jekk għandniex nidħlu fl-Unjoni jew le?

Donnu li f'dan il-pajjiż kollox rasu 'l isfel nagħmlu.

Mela l- ewwel indaħħlu r-regolamenti ta' l-Unjoni Ewropea kollha u mbagħad nivvotaw fuq jekk irridux nidħlu fl-Unjoni Ewropea jew le!

X'qiegħed jistenna l- gvern biex jagħmel referendum?

Wara kollox hekk wiegħed li se jagħmel fil- programm elettorali tiegħu.

L-ewwel għandna nagħmlu r-referendum u mbagħad għandna ndaħħlu dawn il-ħafna taxxi, teatrini u kummiedji.

Iktar ma jgħaddi ż-żmien iktar qed jiżdiedu n-nies li qed jgħidu "le" għall-Unjoni Ewropea, u l-Partit Laburista għandu d-dmir li jiddefendi lil dawn in-nies.

Illum il-Partit Laburista qed jiċċelebra t-80 anniversarju mit-twelid tiegħu u l-imgħoddi tal-Partit Laburista jagħmlilna unur.

Hawn min jgħid li l-imgħoddi m'għandniex insemmuh, pero` aħna nsemmuh għax mix-xejn inħolqu ħafna affarijiet.

Min jgħid li fis-snin l-imgħoddija l-Partit Laburista m'għamel xejn, jew ma kienx qed jgħix hawn Malta jew inkella deherlu li għandu jgħid hekk.

Jien nemmen li mhux se tkun xi ħaġa faċli li r-referendum jgħaddi u għalhekk ikun jaqbel jekk il-gvern Nazzjonalista joqgħod attent qabel ma jkompli jbiddel il-liġijiet Maltin biex ikunu konformi ma' dawk ta' l-Unjoni Ewropea.

MR SPEAKER: Onor. Parnis, skadielek il-ħin u għandek bżonn extension biex tkompli tinstema'.

Min qed jipproponi?

ONOR.

CARMELO ABELA Nipproponi li l-Onor.

Parnis ikompli jinstema'.

MR SPEAKER: Min jissekonda?

ONOR.

CHRIS AGIUS: Nissekonda.

MR SPEAKER: Hawn talba biex l-Onor.

Parnis ikompli bid-diskors tiegħu.

Dawk favur?

(Onor. Membri: Aye) Dawk kontra?

(Onor. Membri: No) Negatived.

Il-mozzjoni m'għaddietx.

MR SPEAKER: L-Onor.

Carmelo Abela, on a point of order.

ONOR.

CARMELO ABELA: Mr Speaker, minħabba li l-membri tal-gvern m'humiex qed jagħtu extension lill-membri ta' l-oppożizzjoni, ikolli bilfors niġbed l-attenzjoni tas-Sedja li m'hawnx quorum.

MR SPEAKER: Is-seduta hija sospiża għal ħames minuti.

Is-seduta ġiet sospiża fit-7.40 p.m. u rriżumiet ħames minuti wara.

MR SPEAKER: Is-seduta tista' tkompli.

Iktar rimarki?

L-Onor.

Carmelo Abela.

ONOR.

CARMELO ABELA: Mr Speaker, għalkemm il-qasam tas-sajd m'huwiex xi qasam kbir għal dak li għandu x'jaqsam mal-GDP, ċertament bħall-biedja dan il-qasam għandu l-importanza tiegħu u dan għal diversi raġunijiet, anke għax minħabba ċ-ċokon tagħna aħna niddependu minn dawn l-oqsma għall- għajxien tagħna.

Aħna nimportaw ħut ukoll, pero` ħafna mill-ħut li ssib fis-swieq Maltin u Għawdxin ikun inqabad mis-sajjieda tagħna.

Ta' min jgħid li filwaqt li bejn wieħed u ieħor f'pajjiżna għandna 370 persuna li jaħdmu full-time u huma reġistrati bħala professional fishermen, dawn bejniethom għandhom 300 biċċa tal-baħar.

Ta' min jgħid ukoll li fil- maġġoranza l-kbira tagħhom l-opri tal-baħar li jużaw is-sajjieda tagħna huma żgħar u l-eta` tagħhom hija pjuttost kbira meta wieħed iqis li dawn għandhom madwar 20 sena.

B'hekk ġieli s-sajjieda jkollhom jagħmlu ċerti spejjeż fuq l-opri tagħhom, u dan għall-ġid tagħhom stess għax wieħed ma jistax jgħid ma' xiex jista' jiltaqa' meta jkun qiegħed fuq il-baħar.

Ġaladarba qed insemmi l-figuri, irrid inżid ngħid li min-naħa tagħhom il- part-time fishermen għandhom madwar 1,500 dgħajsa, tagħrif li ġibtu min- national plan for the adoption of the acquis.

Għal min ma jafx, l-NPAA huwa l-pjan tal-gvern ta' kif se jadotta r- regoli u l-liġijiet ta' l-Unjoni Ewropea kemm fi żmien immedjat kif ukoll long-term.

L-ewwelnett ta' min jgħid li l-pjan tal-gvern huwa pjuttost pjan massiċċ.

Jien ma rridx ninftiehem li qed ngħid li qed nitkellmu kontra ċertu tibdil u kontra ċerta serjeta`, imma wieħed irid jagħti kas ta' kemm dan it-tibdil li qed jiġi propost huwa ta' benefiċċju għas- sajjieda Maltin u Għawdxin.

Ikun żball li wieħed jaqbad u jaddotta r- regolamenti u l-liġijiet ta' l-Unjoni b'għajnejh magħluqa mingħajr ma jqis kif se jiġu effettwati s-sajjieda tagħna.

Ovvjament aħna, bħala Partit Laburista, ma rridux nagħtu l-impressjoni li l-Unjoni hija ħażina mill-bidu sa l-aħħar, għax hemm ċerti regolamenti li jgħoddu għalina u tajjeb li nadottawhom, pero` dan m'għandniex nagħmluh għal wiċċ ħaddieħor.

Din il-ġimgħa għadna kemm spiċċajna nitkellmu fuq it-twaqqif ta' l- awtorita` għas-saħħa u s-sigurta` fuq il-post tax-xogħol.

Bħala oppożizzjoni aħna konna qed nikkritikaw il-fatt li qed jitwaqqfu ħafna awtoritajiet, pero` aħna qbilna ma' din l-awtorita` għax għalkemm nafu li dan l-abbozz ta' liġi qed jiġi quddiemna primarjament biex jiġi in line ma' l-acquis, madanakollu aħna t-tajjeb ngħidulu tajjeb.

Madanakollu fl- opinjoni tagħna, bħala Partit Laburista, f'dan l-abbozz ta' liġi qed isir ċertu tibdil li iktar se jservi ta' ħsara milli ta' ġid għas-sajjieda Maltin u Għawdxin.

Jekk wieħed iħares lejn l-NPAA isib li jridu jittieħdu ammont kbir ta' miżuri kemm fuq bażi short-term, kemm fuq bażi medium term kif ukoll fuq bażi long-term, dejjem jekk il-gvern jimxi ma' dawn il- miżuri, għax mhux l-ewwel darba li minkejja li ngħaddu l-liġijiet, dawn ma jiġux implimentati bis-serjeta`.

Li kieku dan il-gvern kellu jimxi mar- regolamenti kollha ta' l-Unjoni Ewropea, ċertament li jasal żmien fejn ma nkunux nistgħu nibqgħu nitkellmu fuq is-sajd f'pajjiżna għax in-numru ta' sajjieda jkun naqas drastikament.

Mr Speaker, nixtieq niġbed l-attenzjoni li għal ċerti mistoqsijiet parlamentari li saru f'din il-Kamra l-ministru wieġeb li fil-preżent qed isiru ċerti studji dwar kif se jiġu effettwati l-oqsma tal-biedja u s-sajd bi sħubija sħiħa fl-Unjoni Ewropea.

Issa fl-opinjoni tiegħi, dawn it-tip ta' studji messhom saru qabel ma l-gvern iddeċieda li japplika għal sħubija sħiħa fl-Unjoni, jiġifieri qabel l-1990.

Madanakollu l-gvern ried isir membru sħiħ ta' l-Unjoni akkost ta' kollox.

Mill-mistoqsijiet parlamentari li nagħmlu aħna d-deputati jirriżulta li minkejja li l-gvern Nazzjonalista ilu li applika mill-1990 biex pajjiżna jsir membru sħiħ ta' l-Unjoni, huwa llum li qed isiru ċerti rapporti dwar l-effett li se jkollhom ir- regolamenti u l-liġijiet ta' l-Unjoni fuq pajjiżna.

Bħal ħafna abbozzi oħra ta' liġi li qed jitressqu quddiemna, Mr Speaker, qed naraw li dan l-abbozz ta' liġi li għandna quddiemna m'hux qed jitressaq biex il-qasam tas-sajd imur 'il quddiem, lanqas biex ikollna iktar kontroll fuq is-sajjieda tagħna jew inkella biex nassiguraw li s-sajjieda jaqilgħu l- ħobża ta' kuljum u lanqas m'hu qed jitressaq quddiemna biex nassiguraw li qed jittieħdu dawk il-prekawzjonijiet kollha li għandhom x'jaqsmu ma' l- opri tal-baħar imma dan l-abbozz ta' liġi li għandna quddiemna qed jitressaq purament minħabba li l-NPAA jgħidilna li hemm bżonn jgħaddi dan l- abbozz ta' liġi biex inkunu konformi mar-regolamenti ta' l-Unjoni Ewropea f'dak li għandu x'jaqsam ma' l-administration, mal-management u mal-full control tal-qasam tas-sajd, jiġifieri l-ewwel u qabel kollox l-intenzjoni hi li niġu in line ma' l-acquis.

Fi kliem ieħor, aħna qed nagħmlu dan kollu għal wiċċ ħaddieħor, u bir-rispett kollu, din l-attitudni tal-Gvern Malti li minflok jagħmel l-ewwel u qabel kollox fl-interess tas-sajjieda, jagħmlu fl-interess ta' ħaddieħor ma nsejħilha xejn ħlief ġenn.

Sfortunatament dan juri wkoll li l-mentalita` kolonjali għadha teżisti f'pajjiżna.

Mr Speaker, meta din in-naħa tal-Kamra tistaqsi kemm il-Partit Nazzjonalista għandu l-mandat elettorali li jwettaq il-bidliet u jadotta l- liġijiet ta' l-Unjoni Ewropea, il-membri tan-naħa l-oħra jgħidulna li huma telgħu fuq dik l-għajta f'erba' elezzjonijiet, pero` jien ma naħsibx li hu l-każ.

Jista' jkun li fuq tliet elezzjonijiet minnhom għandhom raġun, pero` ċertament rigward l-aħħar elezzjoni, li saret fl-1998, żgur li m'għandhomx raġun.

Biex nipprova kemm dan li qed ngħid huwa minnu huwa biżżejjed li naqra punt 228 , li jinsab f'paġna 31 tal-manifest elettorali tal-partit Nazzjonalista.

Fil-fatt dan jgħid hekk:

"Wara li jlesti n-negozjati u jkunu magħrufa l-kondizzjonijiet ta' sħubija, gvern ġdid Nazzjonalista jagħmel referendum apposta biex ikun il-poplu Malti u Għawdxi li b'vot apposta jiddeċiedi jekk għandniex nidħlu jew le.".

Mela l-mandat li għandu l-Partit Nazzjonalista fil-gvern m'huwiex biex jibdel il-liġijiet u r-regolamenti ħalli dawn jiġu in line ma' l-acquis imma huwa biex iġib l-aħjar pakkett għal Malta ħalli kulħadd ikun jaf x'ħareġ min-negozjati, u mbagħad jekk il-poplu jaċċetta l-pakkett li l- gvern ikun ippreżenta quddiemu, ikun jista' jagħmel it-tibdil neċessarju.

Madanakollu quddiem dan il-parlament ilhom xhur sħaħ jiġu abbozzi ta' liġijiet quddiemna bl-unika intenzjoni li niġu in line mar-regolamenti u mal-liġijiet ta' l-Unjoni Ewropea.

Ovvjament l-oppożizzjoni Laburista tkellmet favur dawk l-abbozzi ta' liġijiet li se jkunu ta' benefiċċju għall- poplu Malti u Għawdxi, pero` kif għedt diġa', jien narah ġenn li ndaħħlu ċerti regolamenti u liġijiet sempliċement biex nogħġbu lil ħaddieħor.

Per eżempju, jien persważ li l-qasam li qed nitkellmu dwaru llum, jiġifieri l- qasam tas-sajd, se jintlaqat b'mod negattiv b'dan l-abbozz ta' liġi li għandna quddiemna.

Jien naħseb li l-aħħar manifest elettorali li ħareġ il- Partit Nazzjonalista aħjar semmieh ktieb il-gideb għax minkejja l-ħafna wegħdi li hemm f'dan il-manifest elettorali, ħafna drabi ġara proprjament bil-maqlub.

Sur President, jien skantajt mhux ftit meta sirt naf li ma saret l-ebda diskussjoni mas-sajjieda qabel ma' l-abbozz ta' liġi li għandna quddiemna tressaq quddiem dan il-parlament.

Għallinqas dawk is-sajjieda li tkellimt magħhom jien lanqas biss kienu jafu b'dan l-abbozz ta' liġi, pero` li kieku saret diskussjoni mas-sajjieda jien naħseb li dawk is-sajjieda li tkellimt magħhom jien kienu jisimgħu minn sajjieda oħra sħabhom b'dan l-abbozz ta' liġi.

Dan ifisser li l-gvern, minkejja li jiftaħar tant bid-djalogu u li huwa gvern miftuħ għad-diskussjonijiet ma' dawk kollha li huma konċernati, iddeċieda li ma jikkonsultax mas-sajjieda qabel ma jressaq abbozz ta' liġi bħal dan quddiem il-parlament.

Ovvjament dan huwa ħażin, iktar u iktar meta nafu li l-ministru u d-direttur għandhom il-poter li jagħmlu ċertu tibdil sempliċement b'avviż legali, liema tibdil bla ebda dubju ta' xejn se jeffettwa l-ħobża ta' kuljum tas-sajjieda Maltin u Għawdxin.

Ħaġ'oħra li rrid ngħid hija li naħseb illi l-għanijiet u raġunijiet ta' dan l-abbozz ta' liġi huma misleading.

Għaliex qed ngħid hekk?

Ħalli naqra dawn l-għanijiet u raġunijiet:

"L-għan ta' dan l-abbozz huwa li minflok l-Att dwar l-Industrija tal- Ħut isiru disposizzjonijiet ġodda biex jirregolaw, jikkonservaw u jamministraw is-sajd f'Malta minħabba r-ratifikazzjoni minn Malta tal- Konvenzjoni tal-Ġnus Magħquda fuq il-Liġi tal-Baħar.".

Kif qed naraw, f'dawn l-għanijiet u raġunijiet imkien ma tissemma l-Unjoni Ewropea, u dan meta fl-NPAA hemm miktub iswed fuq l-abjad li dan l-abbozz ta' liġi li għandna quddiemna qed jitressaq proprju biex niġu in line mar- regolamenti u l-liġijiet ta' l-Unjoni Ewropea f'dak kollu li għandu x'jaqsam mal-qasam tas-sajd.

Sur President, jekk kemm-il darba dan l-abbozz ta' liġi jgħaddi - u jien m'għandi l-ebda dubju li se jgħaddi minħabba li l-gvern għandu ħames membri iktar mill-oppożizzjoni - ir-regolamenti li jgħidu li s-sajjieda ma jistgħux jidħlu jistadu inqas minn 25 mil 'il barra mill-ibħra territorjali Maltin se jispiċċaw għax l-Unjoni Ewropea tesiġi li ma jkun hemm l-ebda barriera għas-sajjieda tagħha.

Naturalment wieħed jista' jargumenta li jekk kemm-il darba jispiċċaw dawn ir-regolamenti, il-Maltin jistgħu jistadu fl-ibħra territorjali tal-pajjiżi li huma membri fl-Unjoni Ewropea, pero` kif għedt fil-bidu tad-diskors tiegħi, is-sajjieda professjonali Maltin u Għawdxin huma biss 370, jiġifieri ċertament dan in-numru żgħir ta' sajjieda żgur li mhux se jieħu ħobż is-sajjieda barranin, u dan biex ma ngħidx ukoll li n-numru t'opri tal-baħar tas-sajjieda Maltin u Għawdxin li jistgħu jmorru daqshekk 'il bogħod huwa limitat.

Għalhekk hija ħaġa ċara li hemm iktar riskju li s-sajjieda barranin jiġu fl-ibħra territorjali tagħna u jieħdu minn dak li sal-lum huwa tal-Maltin u ta' l-Għawdxin milli bil- maqlub.

Il-ministru jkollu diversi lmenti mis-sajjieda li meta jkunu fl-ibħra territorjali Maltin, ta' spiss jaraw sajjieda barranin jistadu b'mod illegali.

Naturalment wieħed ma jippretendix li dawn jinqabdu dejjem għaliex ir-riżorsi tagħna huma limitati fejn jidħol il-ħarsien ta' l-ibħra territorjali tagħna, imma naturalment is-sajjieda Maltin u Għawdxin qed jintlaqtu b'mod ħażin.

Dan l-aħħar smajt lill-ministru jgħid li biex sajjied Franċiż jew Taljan jiġi jistad fl-ibħra territorjali tagħna jrid ikun miġnun, pero` l-ministru jaf iktar minni li dawn l-affarijiet qed jiġru.

Fil-fatt mhux l-ewwel darba li sajjieda barranin ittellgħu l-qorti jew inkella l-kwestjoni ġiet solvuta mod ieħor.

Issa naturalment jekk se nagħmluha legali li sajjieda barranin jiġu jistadu hawn Malta, iċ-ċans hu li dan in-numru se jiżdied u mhux jonqos.

Issa nixtieq ngħaddi biex nagħmel xi riferenzi għal dan l-abbozz ta' liġi li għandna quddiemna, u se nibda bi klawsola 4.

Permezz ta' din il- klawsola se jiġi maħtur direttur mill-prim ministru u se jinħatru wkoll uffiċjali oħra.

Nixtieq nistaqsi jekk hux se jkun hemm xi konflitt bejn dan id-direttorat u l-awtorita` marittima, u hawn nixtieq nirriferi għal paragrafu (e) ta' subklawsola (1) ta' klawsola 4, li jgħid hekk:

"iż-żamma ta' reġistru ta' bastimenti tas-sajd u tas-sidien u nies li jaħdmu fl-industrija tas-sajd;".

Jien jidhirli li sal-lum l-opri tal-baħar tas-sajjieda qed ikunu reġistrati taħt l-awtorita` marittima.

Allura issa lill-awtorita` marittima se titteħdilha din ir-reġistrazzjoni jew inkella se tibqa' fuq il-kotba ta' l- awtorita` marittima u mbagħad jibdew il-konflitti bejn din l-awtorita` u d- direttorat li se jitwaqqaf b'dan l-abbozz ta' liġi?

Qed nagħmel din il- mistoqsija biex ġaladarba jgħaddi dan l-abbozz ta' liġi, ma jinqalgħux konflitti bla bżonn u jkun interessanti jekk il-ministru jgħidilna ftit kif se jiġu ttekiljati dawn l-affarijiet.

Għal dak li għandu x'jaqsam ma' klawsola 6, li titkellem fuq il- funzjonijiet tal-bord, irrid ngħid li mhux biss huwa xieraq li l-bord jissottometti lill-ministru rapport annwali fuq l-attivitajiet tagħhom imma li dan l-istess rapport jitqiegħed fuq il-Mejda tal-Kamra.

Jien ma naħsibx li għandu jkun hemm xi diffikultajiet partikolari biex dan isir.

Sur President, kif għedt fil-bidu tad-diskors tiegħi, aħna, bħala oppożizzjoni, m'aħniex nitkellmu kontra li jkun hemm is-serjeta` u li jittieħdu ċerti miżuri biex il-ħajja tas-sajjieda tagħna ssir iktar faċli, imma nittama li l-gvern joqgħod attent li ma jgħabbix piżijiet żejda fuq is- sajjieda, li wħud minnhom diġa' għandhom diffikultajiet serji mhux ħażin.

X'irrid ngħid b'dan?

Aħna, bħala poplu, għandna vizzju li l-ewwel inħallu kollox għaddej u mbagħad f'daqqa waħda, għax xi ħadd ikun ġie jgħidilna xi ħaġa, inkunu rridu nagħmlu kollox mil-lum għal għada.

Fi kliem ieħor, filli jsir ftit jew xejn kontroll u filli, biex nogħġbu lil ħaddieħor, nispiċċaw indaħħlu r-regolamenti kollha f'daqqa mingħajr ma naraw x'impatt finanzjarju negattiv dan jista' jħalli.

Issa hawnhekk qed nirriferi partikolarment għas-sajjieda full-time, li ħobżhom jiddependi purament mis- sajd, pero` lanqas irrid nittraskura u ninsa lil dawk li jaħdmu f'dan il- qasam fuq bażi part-time.

Fi klawsola 12 insibu li id-direttur se jkollu diskrezzjoni fuq ħafna affarijiet.

Jien la naf min hu d-direttur u lanqas irrid inkun naf, pero` daqskemm id-diskrezzjoni tista' tintuża b'mod tajjeb, daqstant ieħor tista' tintuża ħażin, u għalhekk naħseb li huwa importanti li jkun hemm xi linji gwida ta' kif għandu jimxi d-direttur.

Dan il-punt kien anke tqajjem dwar id-direttur tal-qasam soċjali.

Xi kultant id-diskrezzjoni tad-direttur hija importanti biex f'dawk il-każi purament ġenwini wieħed idur daqsxejn mal-liġi mingħajr ma jikser il-liġi, pero` f'dawk il-każijiet fejn id- diskrezzjoni tad-direttur hija wiesgħa ħafna, wisq nibża' li wieħed jimxi skond kif iħoss dak il-ħin, biex ma noqgħodx insemmi wkoll lil min iħares b'wiċċ politiku.

Din id-diskrezzjoni tad-direttur insibuha anke fi klawsola 34 f'dak li għandu x'jaqsmu ma' penalitajiet amministrattivi.

Wieħed għandu jkun jaf x'inhuma l-linji gwida li d-direttur se jimxi fuqhom, u jekk dawn il-linji gwidi ma jkunux jeżistu jkun tajjeb jekk isiru ħalli kemm jista' jkun id-diskrezzjoni wiesgħa li għandu d-direttur titnaqqas, biex ma ngħidx titneħħa għal kollox.

Jekk qed nifhem sew, klawsola 15 qed tgħid li s-sajjieda għandu jkollhom kwota dwar kemm jistgħu jaqbdu ħut u ta' liema kwalita` għandu jaqbdu.

Jien personalment nammetti li ma nifhimx fil-kwalitajiet differenti ta' ħut, pero` jekk wieħed jara r-regolamenti ta' l-Unjoni Ewropea jsib li l- kwoti huma msemmija, u dawn il-kwoti jingħataw lill-pajjiżi skond id-daqs tagħhom.

Hawn ta' min jgħid li għall-Unjoni Ewropea d-Danimarka hija meqjusa bħala żgħira, u dan meta għandha popolazzjoni ta' 5.3 miljun.

Mela aħseb u ara kemm se tarana żgħar lilna, li l-popolazzjoni tagħna hija ta' 0.3 miljun!

Għalhekk bla dubju ta' xejn, il-kwoti li se jkun hemm għas- sajjieda Maltin u Għawdxin se jkunu żgħar ħafna.

Nittama li jien skorrett f'dak li qed ngħid, pero` r-regolamenti ta' l-Unjoni Ewropea stess jgħidu dan u naħseb li ġaladarba dan l-abbozz ta' liġi qed jitressaq biex aħna niġu in line mal-liġijiet u mar-regolamenti ta' l-Unjoni Ewropea hekk se jiġri.

Sur President, klawsola 16 titkellem fuq it-trasbord u l-esportazzjoni tal-ħut.

Fil-fatt illum stess kellna mistoqsija parlamentari fejn il- Ministru Ninu Zammit wieġeb fuq l-esportazzjoni tat-tonn.

Issa hawnhekk jien nixtieq nagħmel mistoqsija: L-esportazzjoni lejn dawk il-pajjiżi li m'humiex membri fl-Unjoni Ewropea se tkun effettwata jew le?

Skond l-NPAA stess, aħna nesportaw madwar 30% tat-tonn li naqbdu lejn il-Ġappun.

Allura din l-esportazzjoni se tkun effettwata b'xi mod jew ieħor?

Hawnhekk m'iniex qed nagħmel statements imma qiegħed sempliċement nistaqsi filwaqt li naf li ċertu mit-tibdil li se jkollna se jeffettwa ħażin lis-sajjieda Maltin u Għawdxin.

Paragrafu (e) ta' subklawsola (2) ta' klawsola 38, li titkellem fuq is- setgħa li l-ministru għandu li jagħmel ir-regolamenti, jgħid hekk:

"ir-regolazzjoni ta' sajd mid-dilettanti jew għall-mogħdija taż- żmien;".

Anke hawn, il-mistoqsija hija: Huwa neċessarju li dak li jmur jgħaddi siegħa żmien ħdejn il-baħar għada pitgħada għax jieħu gost jaqbad żewġ ħutiet noqogħdu nagħmlulu r-regolamenti?

Hawnhekk se nsemmi punt li forsi m'għandux x'jaqsam imma se nsemmih bħala eżempju.

Naħseb li kulħadd jiftakar kemm kien qam storbju fi żmien il-gvern Laburista fuq il-proġett tal-Kottonera għax in-nies mhux se jkunu jistgħu jinżlu jgħumu iktar hemmhekk jew inkella għax ma jkunux jistgħu jbigħu l- bigilla jew il-ġelati.

Issa allura għax l-Unjoni Ewropea se tinsisti li għandu jkun hemm regolamentazzjoni f'dan il-qasam, il-gvern Malti se jgħaddiha din ukoll?

Jien nistaqsi wkoll: X'konsultazzjonijiet saru ma' l- għaqdiet, mal-koperativa tas-sajd u ma' dawk il-persuni li jħobbu jgħaddu siegħa żmien jistadu ħdejn il-baħar?

Imma nsomma, jekk l-Unjoni Ewropea qed tesiġi li għandhom isiru dawn ir-regolamenti, il-Gvern Malti, biex jogħġob lil Brussels, huwa dispost li jagħmilhom, anke jekk jaf li b'hekk se jolqot ħażin lis-sajjieda dilettanti.

Fl-introduzzjoni tiegħu, l-NPAA jsemmi karatteristika oħra marbuta mas- sajd, li huwa l-aspett kulturali, li wieħed malajr jorbtu mal-villaġġi turistiċi ta' pajjiżna, li ħafna minnhom huma villaġġi tas-sajd.

Biżżejjed li wieħed isemmi Marsaxlokk, u nsemmi Marsaxlokk b'mod partikolari.

ONOR.

MEMBRU: Għax tad-distrett!

ONOR.

CARMELO ABELA: Le, m'huwiex tad-distrett imma qed insemmih għaliex noqgħod fil-qrib.

Meta wieħed isemmi Marsaxlokk, moħħu jmur fuq dik l- imbierka power station li saret.

Kif jaf kulħadd, oriġinarjament l- intenzjoni li tinbena power station f'Delimara kienet biex dik tal-Marsa tagħlaq.

Dak kien il-ħsieb fil-bidu, minkejja li llum qed jgħidu li m'huwiex hekk, u wieħed jista' jfittex id-diskorsi li kienu saru biex jara kemm dan li qed ngħid huwa minnu.

Madanakollu, apparti dan il-fatt, f'dan il-villaġġ tas-sajjieda wieħed isib li hemm ċerti problemi li ta' min jittekkiljahom b'iktar serjeta`, b'iktar għaġġla u b'iktar ħeffa.

Jien naf li l-kunsill lokali ta' Marsaxlokk ilmenta diversi drabi fuq il- fatt li s-sajjieda ma jkunux jistgħu jaħdmu minħabba s-suq.

Fil-fatt anke s-sajjieda lmentaw fuq dan il-fatt, u bla ebda dubju din il-problema trid tiġi ttekiljata b'iktar serjeta` għax is-sajjieda qed jiġu milquta minn nuqqas ta' kumdita` u ta' faċilitajiet.

Anke s-sajjieda ta' Wied il-Għajn għaddejjin minn ċerti problemi, fosthom għaliex m'għandhomx fejn jorbtu d-dgħajjes tagħhom.

L-awtorita` marittima kienet qed taħdem fuq pjan biex f'Wied il-Għajn l-irbit tad-dgħajjes jiġi organizzat aħjar.

Nittama li dan ix-xogħol għadu għaddej, pero` wisq nibża' li waqa' xi ftit lura.

Fil-fatt dan ix-xogħol anke fi żmien il- gvern Laburista kien waqa' lura, biex ma jmurx ikun hawn min jaħseb li fi żmien il-gvern Laburista kollox kien miexi perfett.

Sur President, issa nixtieq nagħmel riferenza għall-underwater fishing.

F'pajjiżi barranin isiru diversi kompetizzjonijiet tas-sajd, pero` aħna, minkejja li l-Bambin għoġbu jpoġġina f'nofs il-Mediterran, jiġifieri mdawrin bil-baħar, għadna m'aħniex nisfruttaw il-baħar u t-temp sabiħ li għandna biżżejjed.

Issa hawnhekk nixtieq nagħmel parentesi żgħira u ngħid li l-kelma "nisfruttawh" qed insemmiha f'sens pożittiv u mhux f'sens negattiv.

B'hekk inkunu qed ngħinu wkoll lis-settur turistiku, li nafu li bħalissa m'huwiex fl-aqwa tiegħu.

THE DEPUTY SPEAKER: Onor. Abela, skadielek il-ħin u biex tkompli bl- intervent tiegħek għandek bżonn extension.

Min qed jipproponi?

ONOR.

JOSEPH CUSCHIERI: Nipproponi li l-Onor.

Abela jkompli jinstema'.

THE DEPUTY SPEAKER: Min jissekonda?

ONOR.

LOUIS BUHAGIAR: Nissekonda.

THE DEPUTY SPEAKER: Il-mistoqsija hi li l-Onor.

Carmelo Abela jkompli bid-diskors tiegħu.

Dawk favur?

(Onor. Membri: Aye) Dawk kontra?

(Onor. Membri: No) Negatived.

Il-mozzjoni m'għaddietx.

THE DEPUTY SPEAKER: L-Onor.

Cuschieri, on a point of order.

ONOR.

JOSEPH CUSCHIERI: Sur President, peress li l-kollega tiegħi ma ngħatax ċans ikompli jitkellem, inħossni kostrett li niġbed l-attenzjoni tas-Sedja li hawn nuqqas ta' quorum.

THE DEPUTY SPEAKER: Is-seduta hija sospiża għal ħames minuti.

Fit-8.27 p.m. is-seduta ġiet sospiża u rriżumiet ħames minuti wara.

MR SPEAKER: L-Onor.

Cuschieri.

ONOR.

JOE CUSCHIERI: Nerġa' niġbed l-attenzjoni tas-Sedja li għadna mingħajr quorum.

MR SPEAKER: Nitlob lill-Iskrivan tal-Kamra biex jgħodd in-numru ta' Membri preżenti.

Nikkonferma li m'hawnx quorum kif mitlub mir-regolamenti - fil-fatt qegħdin wieħed inqas - u għaldaqstant naġġorna l-Kamra għal għada l-Erbgħa, 18 t'Ottubru, 2000 fid-9.00 a.m. bl-istess aġenda tal-lejla.

Fit-8.32 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

SKEJJEL - JUNIOR LYCEUM AGUIS DE SOLDARNIS

L-ONOR.

EVARIST BARTOLO staqsa lill-Ministru ta' l-Edukazzjoni: Jista' l-Ministru jieħu passi biex jintbagħat għalliem tal-Malti fil-junior lyceum Aguis de Soldanis ta' Victoria għax hemm studenti bla għalliema tal- Malti?

ONOR.

LOUIS GALEA: Ġejt informat li l-għalliem konċernat qiegħed fuq leave minħabba mard.

Tabt li jittieħdu l-proċeduri meħtieġa biex jiġi eżaminat minn bord mediku.

Sadanittant nikkonferma l-pożizzjoni kif imfissra mill-Ministru għal Għawdex fit-tweġiba tagħha għal mistoqsija parlamentari nru.

SKEJJEL - MARIA REGINA - BLATA L-BAJDA

L-ONOR.

EVARIST BARTOLO staqsa lill-Ministru ta' l-Edukazzjoni: Jista' l-Ministru jgħid x'passi qed jittieħdu biex l-istudenti tal-Form 1 fil-junior lyceum Marina Regina tal-Bjata l-Bajda jkollhom għalliema tal- matematika li ilu nieqes minn ġimgħa wara li tilfu l-għalliema li kellhom għax ttieħdu għall-junior college?

ONOR.

LOUIS GALEA: Jien informat li l-lezzjonijiet qed jingħataw b'mod regolari b'effett mill-bieraħ 16 ta' Ottubru, 2000.

SKEJJEL - JUNIOR LYCEUM AGUIS DE SOLDANIS

L-ONOR.

EVARIST BARTOLO staqsa lill-Ministru għal Għawdex: Tista' l- Ministru tieħu passi biex jintbagħat għalliem tal-Malti fil-junior lyceum Aguis de Soldanis ta' Victoria għax hemm studenti bla għalliema tal-Malti?

ONOR.

GIOVANNA DEBONO: Nirriferi l-Onor Interpellant għattweġiba mogħtija għal mistoqsija parlamentari nru.

20068 fuq l-istess suġġett.

PULIZIJA - KAĊĊA - LIĊENZJI

L-ONOR.

ADRIAN VASSALLO staqsa lill-Ministru ta' l-Intern: Jista' l- Ministru jgħid kemm kien in-numru ta' persuni ġodda li applikaw għal- liċenzja tal-kaċċa din is-sena u minn liema belt jew raħal kienu?

ONOR.

TONIO BORG: Ninsab infurmat illi t-tagħrif mitlub mill-Onor.

Interpellant hu kif ġej:

|Attard|2 |Żebb|14|Nadur|8 |StVe|2 | | | |uġ | | | |nera| | |B`Kara|9 |Ikli|1 |Naxxa|12|Siġġ|11| | | |n | |r | |iewi| | |Birgu |2 |Kalk|1 |Paola|2 |Slie|1 | | | |ara | | | |ma | | |Bormla|6 |Kerċ|2 |Pembr|1 |Swie|2 | | | |em | |oke | |qi | | |Dingli|1 |Kirk|2 |Pieta|2 |Tarx|6 | | | |op | |` | |ien | | |Fgura |4 |Luqa|9 |Qala |5 |Vall|1 | | | | | | | |etta| | |Floria|1 |M`Sc|3 |Qormi|9 |Vict|7 | |na | |ala | | | |oria| | |Fontan|2 |M`Xl|3 |Qrend|3 |Xagħ|10| |a | |okk | |i | |ra | | |Għajns|3 |Mars|1 |Rabat|16|Xewk|7 | |ielem | |a | | | |ija | | |Għargħ|3 |Mell|5 |Safi |6 |Xgħa|1 | |ur | |ieħa| | | |jra | | |Għasri|1 |Mġar|11|SĠilj|1 |Żabb|8 | | | |r | |an | |ar | | |Għaxaq|7 |Most|14|San |4 |Żebb|1 | | | |a | |Pawl | |uġ | | |Gudja |1 |Mqab|1 |Sanna|1 |Żejt|6 | | | |ba | |t | |un | | |Ħamrun|2 |Msid|5 |SLuċi|1 |Żurr|4 | | | |a | |ja | |ieq | |

MINISTERI - SAFAR

L-ONOR.

ADRIAN VASSALLO staqsa lill-Ministru tal-Finanzi: Jista' l- Ministru jgħid kemm intneqfu flus min kull ministeru fuq safar din is-sena u x'kien l-iskop ta' kull safra?

ONOR.

JOHN DALLI: Ngħarraf lill-Onor.

Interpellant li l-ispiża minn kull ministeru fuq safar din is-sena dalwaqt tkun pubblikata fl-estimi tal- budget li ġej.

Għal bqija tal-mistoqsija nirriferi l-Onor.

Interpellant għal mistoqsijiet preċedenti li saru fuq l-istess suġġett.

PULIZIJA - KAĊĊA - ARMA

L-ONOR.

ADRIAN VASSALLO staqsa lill-Ministru ta' l-Intern: Jista' l- Ministru jgħid kemm kien in-numru ta' persuni li applikaw biex iżommu arma tal-kaċċa (to keep) din is-sena u minn liema belt jew raħal huma?

ONOR.

Interpellant huwa kif ġej:

|Attar|10|Gżir|23|Msid|14 |SLuċij|13| |d | |a | |a | |a | | |B`Buġ|48|Ħamr|20|Munx|20 |SVener|25| |ia | |un | |ar | |a | | |B`Kar|61|Żebb|71|Nadu|47 |Siġġie|30| |a | |uġ | |r | |wi | | |Balza|2 |Ikli|6 |Naxx|46 |Sliema|64| |n | |n | |ar | | | | |Birgu|6 |Isla|6 |Paol|15 |Swieqi|8 | | | | | |a | | | | |Borml|19|Kalk|5 |P'br|6 |Ta` |3 | |a | |ara | |oke | |Xbiex | | |Dingl|9 |Kerċ|21|Piet|12 |Tarxie|21| |i | |em | |a` | |n | | |Fgura|30|Kirk|10|Qala|14 |Vallet|12| | | |op | | | |ta | | |Flori|3 |Lija|2 |Qorm|49 |Victor|46| |ana | | | |i | |ia | | |Fonta|10|Luqa|15|Qren|18 |Xagħra|43| |na | | | |di | | | | |G`Man|1 |M`Sc|13|Raba|55 |Xewkij|8 | |gia | |ala | |t | |a | | |Għsie|34|M`Xl|15|Safi|11 |Xgħajr|5 | |lem | |okk | | | |a | | |Għarb|17|Mars|15|SĠil|14 |Żabbar|43| | | |a | |jan | | | | |Għarg|20|Mell|24|San |35 |Żebbuġ|11| |ħur | |ieħa| |Ġwan| | | | | | | | |n | | | | |Għasr|10|Mġar|25|SLwr|9 |Żejtun|67| |i | |r | |enz | | | | |Għaxa|19|Most|65|San |41 |Żurrie|35| |q | |a | |Pawl| |q | | |Gudja|15|Mqab|25|Sann|12 | | | | | |ba | |at | | | |

PULIZIJA - LITTER ACT

L-ONOR.

ADRIAN VASSALLO staqsa lill-Ministru ta' l-Intern: Jista' l- Ministru jgħid kemm instabu ħatja persuni s-sena l-oħra u din is-sena li kisru l-litter act u x'weħlu f'kull każ?

ONOR.

Interpellant huwa kif ġej:

1999 2000

|Per|Sentenza |Per|Sentenza | |sun| |sun| | |i | |i | | |4 |Multa |9 |Multa | |1 |Ordnat li|1 |Ordnat li | | |jneħħi | |jneħħi | | |l-inkonve| |l-inkonvenjent | | |njent fi | |fi żmien 15-il | | |żmien | |ġurnata taħt | | |15-il | |penali ta` Lm20| | |ġurnata | |kull ġurnata | | |taħt | | | | |penali | | | | |ta` Lm20 | | | | |kull | | | | |ġurnata | | | |2 |Ċanfira u|1 |Ċanfira u | | |twiddiba | |twiddiba | | | |2 |Sec 9 Act | | | | |XII/57 |

* sat-30.09.2000

ENEMALTA / WSC - KONTIJIET

L-ONOR.

ADRIAN VASSALLO staqsa lill-Ministru għas-Servizzi Ekonomiċi: Jista' l-Ministru jgħid kemm kien in-numru ta' households illi rċevew il-kont ta' l-ilma u d-dawl dan l-aħħar liema ammont kien ta Lm 100, Lm 200, Lm 300, Lm 400 u Lm 500 f'kul każ?

ONOR.

JOSEF BONNICI: Ninsab infurmat li din it-tip ta' breakdown għall- aħħar kontijiet tad-dawl u ilma għadha mhijiex għad-dispożizzjoni.

ENEMALTA / WSC - KONTIJIET

L-ONOR.

ADRIAN VASSALLO staqsa lill-Ministru għas-Servizzi Ekonomiċi: Jista l-Ministru jgħid kemm kien in-numru ta' persuni li għadhom ma ħalsux il-kont ta' l-ilma u d-dawl u għandhom xi arretrati xi jħalsu?

ONOR.

JOSEF BONNICI: L-informazzjoni mitluba qed tinġabar u tweġiba tingħata f'xi seduta oħra.

DCC - RECONSIDERATION

L-ONOR.

JOE CILIA staqsa lill-Ministru ta' l-Intern: Jista' l- Ministru jgħid kemm hemm każi pendenti għar-reconsideration fuq l-agenda tad-DCC bħalissa?

Kemm ilu l-aktar każ jistenna li tiġi appuntata d-data tas-smiegħ?

B' liema kriterji jiġu stabiliti liema minn dawn għandha tiġi appuntata għas-smiegħ qabel l-oħra?

Kemm jingħata żmien ta' preparazzjoni lill-partijiet konċernati għal dan is-smiegħ?

ONOR.

TONIO BORG: Ninsab infurmat kif ġej:

Hemm 392 każ pendenti għar-rikonsiderazzjoni quddiem id-DCC.

L-aktar każ li ilu jistenna d-data għas-smiegħ imur lura għall-24 ta` Marzu 2000.

Il-kriterju li jintuża biex applikazzjoni tiġi appuntata data għas-smiegħ hija skond id-data ta` meta r-rapport tar-rikonsiderazzjoni jitlesta mill- case officer u jiġi riferut lill-board għal deċiżjoni.

Dan il-kriterju ma jiġix applikat f`dawk il-każi biss fejn tingħata ordni mill-kummissjoni innifisha jew mic-chairman ta` l-awtorita`.

Normalment id-data tas-smiegħ tal-każ tiġi appuntata 15-il ġurnata qabel, iżda mhux eskluż eċċezzjonijiet f`każ li l-kummissjoni tintalab tikkunsidra l-każ fl-iqsar żmien possibbli minħabba raġunijiet umanitarji.

VAT - MALTACOM

L-ONOR.

JOE CILIA staqsa lill-Ministru tal-Finanzi: Jista' l- Ministru jgħid kemm ħallset VAT s'issa l-Maltacom, cioe' bħala d- differenza bejn kemm suppost jitħallas mill-konsumatur u kemm attwalment jirċievi l-gvern bħala VAT wara l-miżura li kien introduċa l-gvern li jdaħħal il-VAT fuq it-telefon?

ONOR.

JOHN DALLI: Ngħarraf lill-Onor.

Interpellant li ma tistax tingħata informazzjoni fuq tax payers individwali.

IT-TELGĦA TA' ALLA U OMMU - TOROQ

L-ONOR.

JOE CILIA staqsa lill-Ministru għat-Trasport u Komunikazzjoni: Jista' l-Ministru jikkonferma jekk ingħatax tender għal kisi bit-tarmac tat-triq magħrufa bħala t-Telgħa ta' Alla u Ommu?

Jista' jagħti ftit dettalji fejn waslet?

ONOR.

ĊENSU GALEA: Jien infurmat li l-proċess ta' l-għażla wara s-sejħa għall-offerti li kienet saret mid-dipartiment tal-kuntratti u d-dipartiment tat-toroq għadu għaddej, u x'aktarx ma jdumx ma jiġi konkluż.

TAXXI - ARRETRATI

L-ONOR.

JOE CILIA staqsa lill-Ministru tal-Finanzi: Jista' l- Ministru jgħid kemm inġabru ħlasijiet/arretrati għas-sena 1999 u matul din is-sena s'issa?

Jista' jgħid kemm minn dawn tħallsu in konnessjoni ma' residenzi privati u kemm in konnessjoni mal-kummerċ?

ONOR.

JOHN DALLI: Nitlob lill-Onor.

Interpellant jispeċifika għal liema, jew x'tip ta' ħlasijiet qiegħed jirriferi.

ORTHODENTIST

L-ONOR.

MARIO GALEA staqsa lill-Ministru tas-Saħħa: Jista' l- Ministru jgħid meta hemm il-ħsieb li jiġi appuntat orthodentist?

Bdew proċeduri biex jiġi appuntat orthodentist ieħor?

ONOR.

LOUIS DEGUARA: Ninsab infurmat li d-diviżjoni tas-saħħa ser tibda l-proċeduri mal-kummissjoni dwar is-servizz pubbliku sabiex jiġi appuntat orthodontist.

Sadanittant id-diviżjoni qed timpjega speċjalista fuq bażi part-time li ser jaħdem sa żewġ sezzjonijiet fil-ġimgħa.

Minbarra dan, speċjalista Ingliż ser jagħmel xi xogħol f'dan il-qasam fuq bażi sezzjonali.

SKEJJEL - ASSITENT KAP TA' SKOLA

L-ONOR.

HELEN D'AMATO staqsiet lill-Ministru ta' l-Edukazzjoni: Jista' l-Ministru jgħid meta nħolqu (ġurnata, xahar, sena) l-vacancies ta' assistent kap ta' skola li rispettivament imtlew mill-assistent kap ta' l- Iskola li d-dettalji tagħhom qed jintbagħatu separatament?

ONOR.

LOUIS GALEA: Ġejt informat li l-vacancies ta' assistenti kapijiet ta' skola inħolqu kif se nsemmi:

Zammit Temi, 03.02.97, asst. kap li laħaq kap ta' skola

Grech Joseph, 03.03.97, asst. kap li laħaq kap ta' skola

Said Grace, 12.06.97, asst. kap li laħqet kap ta' skola

Miceli Pauline, 03.02.97, asst. kap li laħqet kap ta' skola

Attard Joe, 26.05.97, asst. kap li rtira

Saliba Carmel, 11.12.97, asst. kap li rtira

D'Amato Carmel, 18.09.97, asst. kap li ġie trasferit

Axiaq Philip, 05.11.97, asst. kap li ġie seconded junior college

Bonello Philip, 05.05.98, asst. kap li rtira.

PA - GUEST-HOUSE

L-ONOR.

LEO BRINCAT staqsa lill-Ministru ta' l-Intern: Jista' l- Ministru jgħid jekk l-awtorita' ta l-ippjanar għandhiex quddiemha xi talba sabiex villa partikolari fi Triq il-Kaffis, Victoria Gardens, Ta' l-Ibraġġ tinħarġilha permess bħala guest-house billi spiss qed jkun hemm għexieren ta' studenti barranin jgħixu fiha?

Hija policy ta' l-awtorita' li tagħti permessi simili f'areas riżervati għall-semi detached villas residenzjali?

ONOR.

TONIO BORG: Ninsab infurmat illi l-awtorita` ta` l-ippjanar għandha quddiemha applikazzjoni PA 1427/00, liema applikazzjoni tipproponi l-bdil ta` użu minn villa għal "international boarding school".

Din l- applikazzjoni ġiet appuntata għal deċiżjoni quddiem id-DCC fit-30 ta` Ottubru 2000.

Mhux kompitu tal-ministru li jikkummenta fuq kif għandhom jinqatgħu applikazzjonijiet pendenti quddiem l-awtorita` ta` l-ippjanar.

IBRAĠĠ - GUEST HOUSE

L-ONOR.

LEO BRINCAT staqsa lill-Ministru tat-Turiżmu: Jista' l- Ministru jgħid jekk il-Ministeru tiegħu ħariġx jew qiegħedx jipproċessa xi talba ta' permess ta' guest-house għal villa partikolari fi Triq il-Kaffis, Victoria Gardens, Ta' l-Ibraġġ, li spiss qed tkun mimlija studenti barranin?

ONOR.

MICHAEL REFALO: Jien infurmat li ma hemm ebda talba għal permess ta' guest house fi Triq il-Kafflis, Ta' l-Ibraġġ.

PULIZIJA - IKLIN - TRUCKS KUMMERĊJALI

L-ONOR.

LEO BRINCAT staqsa lill-Ministru ta' l-Intern: Jista' l- Ministru jara li jittieħdu passi mill-pulizjia dwar il-fatt li ta' spiss qed jkun hemm trucks kbar kummerċjali pparkjati fl-inħawi ta' Triq May Butcher u Triq C. Busuttil, l-Iklin, bil-konsegwenza li residenti fl- inħawi qed ikollhom problemi serji ta' parking?

ONOR.

TONIO BORG: Ninsab infurmat illi l-pulizija qed tieħu l-passi meħtieġa.

TAXXI - DĦUL MINN KUMPANIJI

L-ONOR.

LEO BRINCAT staqsa lill-Ministru tal-Finanzi: Jista' l- Ministru jgħid dwar il-Lm48 miljun miġbura f'taxxa ta' dħul mill-kumpanniji sa Settembru 2000, kemm minn dan l-ammont kien jirrappreżenta: taxxa; interessi; u multi?

ONOR.

JOHN DALLI: Ngħarraf l-Onor.

Interpellant li s-somma ta' Lm48 miljun miġbura mill-kumpaniji minn Jannar sa Settembru 2000 hija taxxa kollha u ma tinkludix interessi jew multi.

Matul l-istess perijodu inġabru mill-kumpaniji dawn l-interessi u multi:

Interessi: Lm148,373 Multi: Lm22,974

TAXXI - TAX RETURNS

L-ONOR.

LEO BRINCAT staqsa lill-Ministru tal-Finanzi: Jista' l- Ministru jgħid mit-tax returns li daħlu din is-sena, jistax jiġi stabilit kemm kien hemm kumpanniji full-time self-employed, part-time self-employed u mpjegati li ddikjaraw dħul ta' anqas minn Lm5,000?

ONOR.

JOHN DALLI: Ngħarraf lill-Onor.

Interpellant li rapport qed jiġi kompilat u jiġi publikat meta jkun il-waqt.

TAXXI - RETURNS

L-ONOR.

LEO BRINCAT staqsa lill-Ministru tal-Finanzi: Jista' l- Ministru jgħid mit-tax returns li daħlu din is-sena, jistax jiġi stabbilit kemm inġabru returns ta' nies li jaħdmu full-time fis-settur tal-biedja?

Kemm minnhom iddikjaraw dħul ta' anqas minn Lm5,000, ta' bejn l-Lm10,000 - Lm15,000 u ta' 'l fuq minn dan l-ammont?

ONOR.

JOHN DALLI: Ngħarraf lill-Onor.

Interpellant li rapport qed jiġi kompulat u jiġi publikat meta jkun il-waqt.

BENEFIĊĊJU FISKALI

L-ONOR.

CHRIS CARDONA staqsa lill-Ministru tal-Finanzi: Peress li fir-risposti għal mistoqsijiet parlamentari numri 18924 u 19866, il- Ministru tenna li "l-kwestjoni jekk pagament mogħti fuq rakkmandazzjoni tal- kummissjoni ta' l-inġustizzji 1987 hux taxxabbli jew le hija skond il- meriti ta' kull każ partikolari", jista' l-Ministru jgħid: jekk kienx hemm każi li kienu jimmeritaw xi forma ta' benefiċċju fiskali jew eżenzjoni mill- ħlas ta' taxxa fuq l-income; u jekk fl-affermattiv: min kienu?

X'kienet ir- rakkmandazzjoni?

X'tip ta' benefiċċju jew eżenzjoni ngħata?

Fuq liema bażi kienet din id-deċiżjoni?

ONOR.

JOHN DALLI: Ninsab infurmat mid-dipartiment li kull każ ikun deċiż fuq il-meritu tiegħu skond il-liġi u jkun ttrattat fil-file rispettiv tat- taxpayer konċernat.

Ma jinżamm l-ebda reġistru ta' x'każi kien hemm u kif kienu deċiżi u għalhekk id-dipartiment mhuwiex f'pożizzjoni li jagħti r- risposta mitluba.

SWDP - SOCIAL WORK

L-ONOR.

SILVIO PARNIS staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid għaliex u x'għanijiet kien hemm li għalih twaqqaf is-servizz ta' social work u counselling ta' l-SWDP f'Għawdex?

ONOR.

LAWRENCE GONZI: Is-servizz li qed jingħata f'Għawdex mill-SWDP hu wieħed li jiffoka biss fuq sitwazzjonijiet konnessi ma' abbuż tat-tfal u vjolenza domestika.

Dan wara li kien sar qbil mad-dipartiment tal-welfare f'Għawdex biex il-ħidma soċjali ta' natura ġenerika ngħata miċ-ċentru ħidma soċjali.

B'hekk assigurajna li ma jkunx hemm duplikar tax-xogħol.

L-esperjenza wrietna li minħabba li każi ta' vjolenza domestika u protezzjoni tat-tfal huma sensittivi ħafna u jirrikjedu superviżjoni mill- qrib ġie deċiż li jkun aħjar li s-social worker li jaħdem fuq dawn il-każi ikun jaħdem mill-uffiċċju minn Malta.

Għalhekk is-servizzi speċjaliżżati fuq il-protezzjoni tat-tfal u vjolenza domestika, li huma bbażati fl- uffiċċju ta' l-SWDP l-Blata l-Bajda qed iservu lil Għawdex ukoll bħal kull parti oħra ta' Malta.

SWDP - ĊENTRU TAR-RIŻORSI

L-ONOR.

SILVIO PARNIS staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid x'kienu l- għanijiet taċ-ċentru tar-riżorsi għall-għaqdiet mwaqqfa mill-SWDP?

ONOR.

LAWRENCE GONZI: L-SWDP kienet katalista biex l-għaqdiet f'Għawdex jaħdmu qrib xulxin u flimkien.

Għal dan l-iskop kienet ippubblikat materjal ta' informazzjoni dwar dan u anke għamlet diversi laqgħat biex il- ħidma soċjali bejn l-għaqdiet volontarji tikber.

Wara żmien dan taha l- frott bit-twaqqif ta' ċentru ta' riżorsa għal dawn l-għaqdiet f'Għawdex.

B'dan l-iżvilupp wieħed mill-għanijiet ta' l-SWDP f'Għawdex kien intlaħaq.

GĦAWDEX - SWDP

L-ONOR.

SILVIO PARNIS staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid kemm-il individwu bbenifika mis-servizzi ta' l-SWDP f'Għawdex?

ONOR.

LAWRENCE GONZI: Mill-istatistika li nġabret kien hemm 118 il- persuna li għamlu użu mis-servizzi ta' social work ta' l-SWDP minn mindu kien beda fl-1997.

SWDP - SERVIZZI

L-ONOR.

SILVIO PARNIS staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid għaliex ġie mwaqqaf is-servizz ta' l-SWDP f'Għawdex?

ONOR.

LAWRENCE GONZI: Is-servizz ta' l-SWDP ma ġiex imwaqqaf f'Għawdex.

Minħabba n-numru żgħir ta' każi rapportati lill-SWDP in konnessjoni mal- protezzjoni tat-tfal u vjolenza domestika, mhux meħtieġ li jinżamm uffiċċju separat miċ-ċentru ħidma soċjali.

Għalhekk, kif u meta l-SWDP jkollha bżonn uffiċċju, dawn jużaw iċ-ċentru ħidma soċjali jew f'post, li għal raġunijiet ta' kunfidenzjalita' mhux ser insemmi, fejn jiġu trattati ħafna mill-każi ta' vjolenza domestika.

SWDP - STAFF

L-ONOR.

SILVIO PARNIS staqsa lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid kemm kien hemm staff ta' l-SWDP f'Għawdex u xi kwalifiki kellhom?

ONOR.

LAWRENCE GONZI: Sa l-aħħar ta' Lulju l-SWDP kellħa żewġ part-time social workers u t-tnejn kellhom il-kwalifiki neċessarji biex jipprattikaw ta' social workers.

MALTCOM - SERVIZZ TAT-TELEPHONE

L-ONOR.

SILVIO PARNIS staqsa lill-Ministru għas-Servizzi Ekonomiċi: Jista' l-Ministru jara li jingħata s-servizz tat-telephone, jekk jista' mill-aktar fis, lill-kopja li l-dettalji tagħhom qed jintbagħtu separatament, peress li wieħed mil-kopja għandu mard serju?

ONOR.

JOSEF BONNICI: It-talba ta' l-Onor, Interpellant ġiet riferita lill-Maltacom għall-konsiderazzjoni tagħha.

ŻABBAR - TRIQ PAPA ALESSANDRO

L-ONOR.

MARIO GALEA staqsa lill-Ministru għat-Trasport u Komunikazzjoni: B'riferenza għal mistoqsija parlamentari nru.

209 (written answer - Seduta 363), jista' l-Ministru jara li jekk m'hemmx il- ħsieb li din it-triq issir fil-futur immedjat, possibbli ta' l-anqas jintefa' ftit żrar u jiġi mgħoddi bir-romblu biex ta' l-anqas il-familji bi tfal żgħar ikunu jistgħu joħorġu bil-prams u l-pushchairs?

ONOR.

ĊENSU GALEA: Għaddejt is-suġġeriment ta' l-Onor.

Interpellant lid- dipartiment tat-toroq biex wieħed jara x'jista' jsir.

AIR MALTA - AJRUPLANI

L-ONOR.

MARIO GALEA staqsa lill-Ministru għas-Servizzi Ekonomiċi: Jista' l-Ministru jgħid kemm għandha ajruplani l-Air Malta?

X'tip huma?

Meta nxtara kull wieħed?

Kemm swew?

Kemm kellu flying time kull wieħed meta nxtara u kemm għandu issa?

ONOR.

JOSEF BONNICI: Tweġiba tingħata f'xi seduta oħra.

WSC - KONTIJIET

L-ONOR.

CHARLES BUHAGIAR staqsa lill-Ministru għas-Servizzi Ekonomiċi: Jista' l-Ministri jgħid kemm kien l-ammont totali tal- kontijiet tad-dawl u l-ilma li nħarġu għal kull quarter mill-1 ta' Jannar, 1997 sal-lum?

X'inhu l-valur tal-kontijiet (minn kull total ta' kull quarter) li tħallas s'issa?

Jista' jagħti l-breakdown ta' dawn it-totali għal dawk residenzjali, kummerċjali, industrijali, eċċ?

ONOR.

WSC - CHIEF EXECUTIVE

L-ONOR.

CHARLES BUHAGIAR staqsa lill-Ministru għas-Servizzi Ekonomiċi: Jista' l-Ministru jgħid kemm-il darba ċ-chief executive tal- Korporazzjoni għas-Servizzi ta' l-Ilma siefer fuq xogħol mill-1 ta' Ottubru, 1998 sal-lum?

X'kienu r-raġunijiet għal dan is-safar?

Kemm kienet tiswa kull safra u minn min kien akkumpanjat iċ-chief executive matul kull safra?

ONOR.

TITQIB - INFLUENZA

L-ONOR.

CHRIS AGIUS staqsa lill-Ministru tas-Saħħa: Jista' l- Ministru jgħid min hu ntitolat li jieħu t-titqiba kontra l-influwenza?

Huwa veru li persuni ta' 59 sena qed tiġi rifjutata li tingħata lilhom din it- titqiba?

ONOR.

LOUIS DEGUARA: Persuni li huma ntitolati sabiex jieħdu l-vaċċin ta' kontra l-influwenza mingħajr ħlas miċ-ċentru tas-saħħa huma:

Persuni li huma rikoverati jew li jgħixu f'istituzzjonijiet; persuni li għandhom aktar minn 65 sena; persuni li jaħdmu fil-qasam tas-saħħa; persuni ta' kull eta' li jbatu minn: mard kroniku tal-pulmun; mard kroniku tal-qalb; mard kroniku tal-fwied; mard kroniku tal-kliewi; ażma kronika; dijabete; u immunodeficenza

SKEJJEL - BORMLA - PRIMARY SCHOOL

L-ONOR.

CHRIS AGIUS staqsa lill-Ministru ta' l-Edukazzjoni: Jista' l-Ministru jgħid x'inhi r-raġuni għala għad m'hemmx għalliem tal-Klassi Year 1 f'iskola primarja Bormla?

Meta se jkun ipprovdut dan l-għalliem?

ONOR.

LOUIS GALEA: Ġejt informat li l-għalliema oriġinarjament magħżula kienet indisposta gravement u b'effett mit-12 ta' Ottubru, 2000 intbagħtet għalliema oħra.

ATTARD - TRIQ IL-PITKALI - XOGĦLIJIET

L-ONOR.

CHARLES BUHAGIAR staqsa lill-Ministru ta' l-Intern: Jista' l-Ministru jgħid jekk ix-xogħol li qiegħed isir fi Triq il-Pitkali c/w Triq il-Gradilja, Ħ'Attard hux kopert bil-permessi ta' l-awtorita' ta' l-ippjanar?

Jekk fl-affermattiv, fiex jikkonsisti x-xogħol propost?

ONOR.

TONIO BORG: B`riferenza għal mistoqsija parlamentari nru.

20193, jirriżulta li x-xogħol li qed isir fil-post imsemmi huwa kopert bil-permess maħruġ fil-25 ta` April 2000, b`referenza PA 6988/97 għall-"Proposed orchard and height increase of boundary wall together with an underground reservoir".